CELEX: 32016D2007
Language: el
Date: 2016-02-01 00:00:00
Title: Απόφαση (ΕΕ) 2016/2007 της Επιτροπής, της 1ης Φεβρουαρίου 2016, κρατική ενίσχυση SA. 36754-2014/C (πρώην 2014/NN και 2013/N) που η Ουγγαρία έχει εφαρμόσει εν μέρει και προτίθεται να εφαρμόσει υπέρ της AUDI HUNGARIA MOTOR Ltd. [κοινοποιηθείσα υπό τον αριθμό C(2016) 405] (Κείμενο που παρουσιάζει ενδιαφέρον για τον ΕΟΧ )

17.11.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 310/24
               
            ΑΠΌΦΑΣΗ (ΕΕ) 2016/2007 ΤΗΣ ΕΠΙΤΡΟΠΉΣ
      της 1ης Φεβρουαρίου 2016
      κρατική ενίσχυση SA. 36754-2014/C (πρώην 2014/NN και 2013/N) που η Ουγγαρία έχει εφαρμόσει εν μέρει και προτίθεται να εφαρμόσει υπέρ της AUDI HUNGARIA MOTOR Ltd.
      
         
            [κοινοποιηθείσα υπό τον αριθμό C(2016) 405]
         
      
      (Το κείμενο στην ουγγρική γλώσσα είναι το μόνο αυθεντικό)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 108 παράγραφος 2 πρώτο εδάφιο,
      Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
      Αφού κάλεσε τους ενδιαφερομένους να υποβάλουν τα σχόλιά τους σύμφωνα με τις προαναφερόμενες διατάξεις (1),
      Εκτιμώντας τα ακόλουθα:
      1.   ΔΙΑΔΙΚΑΣΙΑ
      
      
                  (1)
               
               
                  Με ηλεκτρονική κοινοποίηση που καταχωρίστηκε στις 16 Σεπτεμβρίου 2013 (αριθ. SANI 8899), όπως διορθώθηκε με την ανακοίνωση της 25ης Σεπτεμβρίου 2013, οι ουγγρικές αρχές κοινοποίησαν, σύμφωνα με την παράγραφο 65 των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα 2007-2013 (2) (εφεξής «ΚΓΠΕ 2007-2013»), την πρόθεσή τους να χορηγήσουν περιφερειακή ενίσχυση για μεγάλο επενδυτικό σχέδιο που πρόκειται να διενεργηθεί στο Győr από την AUDI HUNGARIA MOTOR Ltd (εφεξής «AHM»).
               
            
                  (2)
               
               
                  Με επιστολή της 9ης Ιουλίου 2014, η Επιτροπή κοινοποίησε στην Ουγγαρία την απόφασή της να κινήσει τη διαδικασία του άρθρου 108 παράγραφος 2 της ΣΛΕΕ (εφεξής «απόφαση κίνησης της διαδικασίας») σχετικά με τη χορήγηση περιφερειακής ενίσχυσης στο επενδυτικό σχέδιο της AHM, με σκοπό τη διενέργεια αναλυτικής αξιολόγησης βάσει της ανακοίνωσης της Επιτροπής σχετικά με τα κριτήρια για την αναλυτική αξιολόγηση περιφερειακών ενισχύσεων προς μεγάλα επενδυτικά σχέδια (3) (εφεξής «ανακοίνωση για την αναλυτική αξιολόγηση»).
               
            
                  (3)
               
               
                  Με επιστολή της 9ης Οκτωβρίου 2014 (2014/101245), η Ουγγαρία υπέβαλε τις παρατηρήσεις της, καθώς και τις αναγκαίες πληροφορίες για τη διενέργεια της αναλυτικής αξιολόγησης.
               
            
                  (4)
               
               
                  Η απόφαση της Επιτροπής να κινήσει την επίσημη διαδικασία έρευνας δημοσιεύτηκε στην Επίσημη Εφημερίδα της Ευρωπαϊκής Ένωσης στις 21 Νοεμβρίου 2014 (4). Τα ενδιαφερόμενα τρίτα μέρη κλήθηκαν να υποβάλουν τις παρατηρήσεις τους.
               
            
                  (5)
               
               
                  Με επιστολές της 25ης Νοεμβρίου 2014 (2014/119782), της 28ης Ιουλίου 2015 (2015/074087) και της 24ης Αυγούστου 2015 (2015/083208), η Επιτροπή ζήτησε πρόσθετες πληροφορίες, τις οποίες η Ουγγαρία προσκόμισε με τις επιστολές της 13ης Φεβρουαρίου 2015 (2015/014716), της 30ής Σεπτεμβρίου 2015 (2015/096577) και της 9ης Οκτωβρίου 2015 (2015/100135).
               
            
                  (6)
               
               
                  Η Επιτροπή δεν έλαβε παρατηρήσεις από ενδιαφερόμενα μέρη.
               
            2.   ΛΕΠΤΟΜΕΡΗΣ ΠΕΡΙΓΡΑΦΗ ΤΟΥ ΜΕΤΡΟΥ / ΤΗΣ ΕΝΙΣΧΥΣΗΣ
      
      2.1.   ΣΤΟΧΟΣ ΤΟΥ ΜΕΤΡΟΥ
      
      
                  (7)
               
               
                  Σκοπός των ουγγρικών αρχών είναι η προώθηση της περιφερειακής ανάπτυξης μέσω της χορήγησης περιφερειακής ενίσχυσης υπό μορφή άμεσης επιχορήγησης και απαλλαγής από φόρο εταιρειών στην AHM, για επενδύσεις στην έδρα της AHM στο Győr, που βρίσκεται στην περιφέρεια της Δυτικής Υπερδουναβίας (Nyugat-Dunántúl). Η Δυτική Υπερδουναβία αποτελεί ενισχυόμενη περιοχή δυνάμει του άρθρου 107 παράγραφος 3 στοιχείο α) της ΣΛΕΕ, για την οποίο το τυποποιημένο ανώτατο όριο περιφερειακής ενίσχυσης για μεγάλες επιχειρήσεις ανέρχεται σε 30 % του ακαθάριστου ισοδυνάμου επιχορήγησης (εφεξής «ΑΙΕ») σύμφωνα με τον χάρτη περιφερειακών ενισχύσεων της Ουγγαρίας για την περίοδο 2007-2013 (5).
               
            2.2.   Ο ΔΙΚΑΙΟΥΧΟΣ
      
      
                  (8)
               
               
                  Δικαιούχος της ενίσχυσης είναι η AHM, μια πλήρως ελεγχόμενη θυγατρική της Audi Hungaria Services Zrt. Η Audi Hungaria Services Zrt. αποτελεί θυγατρική της AUDI AG, η οποία με τη σειρά της είναι μέλος του ομίλου Volkswagen (εφεξής «όμιλος VW»). Έδρα του ομίλου VW είναι το Wolfsburg της Γερμανίας και η επιχειρηματική του δραστηριότητα διαιρείται σε δύο τμήματα: το τμήμα αυτοκινητοβιομηχανίας και το τμήμα χρηματοοικονομικών υπηρεσιών. Το τμήμα αυτοκινητοβιομηχανίας περιλαμβάνει δύο τομείς επιχειρηματικής δραστηριότητας: «επιβατικά αυτοκίνητα» και «εμπορικά οχήματα, μηχανολογία ηλεκτρικής ισχύος».
               
            
                  (9)
               
               
                  Το τμήμα αυτοκινητοβιομηχανίας του ομίλου VW συντίθεται από δώδεκα εμπορικά σήματα: Volkswagen, AUDI, ŠKODA, SEAT, Bentley, Porsche, Bugatti, Lamborghini, Ducati, Volkswagen Commercial vehicles, Scania και MAN. Κάθε εμπορικό σήμα έχει τον δικό του χαρακτήρα και λειτουργεί στην αγορά ως ανεξάρτητη οντότητα. Ο όμιλος Volkswagen κατασκευάζει αυτοκίνητα όλων των κατηγοριών, από μικρά αυτοκίνητα έως αυτοκίνητα πολυτελείας και επαγγελματικά οχήματα.
               
            
                  (10)
               
               
                  Το 2014 ο όμιλος Volkswagen λειτουργούσε συνολικά 118 εργοστάσια σε όλο τον κόσμο (6) και παρέδωσε 10,1 εκατ. αυτοκίνητα σε πελάτες, αριθμός που αντιστοιχεί στο 12 % του συνόλου της παγκόσμιας αγοράς επιβατικών αυτοκινήτων. Τα έσοδα του ανήλθαν στα 202 δισεκατ. ευρώ και απασχολούσε 592 586 εργαζομένους (7).
               
            
                  (11)
               
               
                  Το 2014 η AUDI AG απασχολούσε 79 483 άτομα, παρέδωσε 1,7 εκατ. νέα οχήματα σε όλο τον κόσμο και τα έσοδά της ανήλθαν σε 53 δισεκατ. ευρώ.
               
            
                  (12)
               
               
                  Το 2014 η AHM παρήγαγε 135 232 αυτοκίνητα, απασχολούσε 11 274 εργαζόμενους και τα έσοδά της ανήλθαν σε 7,2 δισεκατ. ευρώ.
               
            2.3.   ΤΟ ΕΠΕΝΔΥΤΙΚΟ ΣΧΕΔΙΟ
      
      
                  (13)
               
               
                  Η AHM παράγει κινητήρες και συστατικά μέρη κινητήρων στο Győr. Επιπλέον, η AHM συναρμολογούσε αυτοκίνητα με τη λεγόμενη στρατηγική κοινής πλατφόρμας, προτού το ανακοινωθέν επενδυτικό σχέδιο ολοκληρωθεί στα τέλη του 2014.
               
            
                  (14)
               
               
                  Το επενδυτικό σχέδιο έχει τρεις στόχους: αύξηση της ευελιξίας και της διαφοροποίησης της γραμμής συναρμολόγησης, αύξηση της παραγωγής συναρμολογούμενων οχημάτων και μεγαλύτερη καθετοποίηση της διαδικασίας παραγωγής αυτοκινήτων.
               
            
                  (15)
               
               
                  Πρώτος στόχος ήταν η αύξηση της ευελιξίας της γραμμής συναρμολόγησης, με την αντικατάσταση της προγενέστερης τεχνολογίας κοινής πλατφόρμας με τη λεγόμενη τεχνολογία «παραγωγή αρθρωτής πλατφόρμας» (Modularer Querbaukasten, εφεξής «MQB»). Ενώ η τεχνολογία κοινής πλατφόρμας που χρησιμοποιείται στο Győr επέτρεπε μόνο τη συναρμολόγηση αυτοκινήτων που χρησιμοποιούν την ίδια πλατφόρμα (κυρίως ίδιου ή παρόμοιου μήκους, που συχνά ανήκουν μόνο σε μία κατηγορία), η νέα τεχνολογία MQB επιτρέπει τη συναρμολόγηση αυτοκινήτων διαφορετικού μήκους, που ανήκουν σε διαφορετικές κατηγορίες (στην περίπτωση αυτή, τις κατηγορίες Α και Β και, θεωρητικά, επίσης την κατηγορία A0, […] (*)) στην ίδια γραμμή παραγωγής. Η νέα τεχνολογία εγκαταστάθηκε σε μια νέα μονάδα παραγωγής, ενώ η παλιά δραστηριότητα συναρμολόγησης κοινής πλατφόρμας καταργήθηκε τελείως το 2014 και η παλαιά γραμμή συναρμολόγησης αποσυναρμολογήθηκε και αφαιρέθηκε. Το σύνολο της παραγωγής αυτοκινήτων στο Győr βασίζεται τώρα στην τεχνολογία MQB. Η τεχνολογία MQB βασίζεται στην αρχή του δομοστοιχειωτού σχεδιασμού (τυποποίηση των στοιχείων διαφόρων μοντέλων που ανήκουν σε διαφορετικά τμήματα της αγοράς), παρέχοντας περιθώρια σημαντικής εξοικονόμησης κόστους. Λαμβανομένης υπόψη της απαιτούμενης τυποποίησης και λόγω της φυσικής απόστασης (περίπου 1,5 km) μεταξύ της παλαιάς και της νέας τοποθεσίας συναρμολόγησης, η παλαιά γραμμή συναρμολόγησης δεν ήταν δυνατό να ενσωματωθεί στη νέα διαδικασία παραγωγής. Η νέα μονάδα παρέχει τη δυνατότητα κατασκευής διαφόρων μοντέλων επιβατικών αυτοκινήτων Audi: τις νέες γενιές των μοντέλων που συναρμολογούνταν και στο παρελθόν στο Győr (Audi TT Coupé, TT Roadster και A3 Cabriolet) και ένα εντελώς νέο μέλος της οικογένειας του μοντέλου A3 με τετράθυρο αμάξωμα (A3 Sedan). Τα διάδοχα μοντέλα υποβλήθηκαν σε διάφορες αλλαγές όσον αφορά τον σχεδιασμό και τις τεχνικές βελτιώσεις. Ωστόσο, η σταθερότητα όσον αφορά την ποιότητα, τα υψηλά διαγενεακά πρότυπα σχεδιασμού και την τεχνολογική ανάπτυξη, καθώς και η διατήρηση των αρχικών γεωμετρικών διαστάσεων και του αρχικού εξοπλισμού, είχαν ως αποτέλεσμα την αμετάβλητη κατάταξη από την POLK (8). Τα Audi TT Coupé και TT Roadster παραμένουν στην κατηγορία Β, ενώ το Α3 Cabriolet παραμένει στην κατηγορία Α και το νέο A3 Sedan πρόκειται επίσης να ταξινομηθεί στην κατηγορία Α.
               
            
                  (16)
               
               
                  Δεύτερος στόχος του σχεδίου ήταν να αυξηθεί η συνολική τεχνική παραγωγική ικανότητα της λειτουργίας συναρμολόγησης στο Győr από [60 000-110 000] σε [130 000-180 000] επιβατικά αυτοκίνητα ανά έτος. Προβλέπεται η χρήση […] %, κατά μέσο όρο, της νέας παραγωγικής ικανότητας για την κατασκευή αυτοκινήτων της κατηγορίας Α και […] % για την κατασκευή αυτοκινήτων της κατηγορίας Β. Η αύξηση της παραγωγικής ικανότητας επιτρέπει τη συναρμολόγηση τόσο του πρόσθετου προϊόντος (Α3) όσο και μεγαλύτερου αριθμού διάδοχων μοντέλων.
               
            
                  (17)
               
               
                  Ο τρίτος στόχος του σχεδίου αφορούσε την εμβάθυνση της κάθετης ολοκλήρωσης των παραγωγικών δραστηριοτήτων στο Győr. Η προηγούμενο λειτουργία συναρμολόγησης έχει μετασχηματιστεί σε πλήρως καθετοποιημένο εργοστάσιο παραγωγής επιβατικών αυτοκινήτων: η επένδυση στο νέο εργοστάσιο συναρμολόγησης συνοδεύεται από την κατασκευή μιας μονάδας αμαξώματος, μιας μονάδας βαφής και ενός ελασματουργείου, που θα εξυπηρετούν πρωτίστως την παραγωγή των προαναφερόμενων μοντέλων. Μόνο ένα μικρό μέρος (έως […] %) της παραγωγής των νέων εγκαταστάσεων αμαξώματος και βαφής αποστέλλεται, στη μορφή κελυφών αμαξώματος, σε άλλες μονάδες παραγωγής αυτοκινήτων του ομίλου VW εκτός ΕΟΧ. Περίπου το […] % των μερών αμαξώματος που κατασκευάζονται στη νέα μονάδα έλασης χρησιμοποιούνται για την κατασκευή αυτοκινήτων στο Győr. Το υπόλοιπο […] % των μερών αμαξώματος που παρασκευάζονται στο Győr παραδίδονται σε άλλες μονάδες παραγωγής του ομίλου VW. Σύμφωνα με το αρχικό σχέδιο, αυτά τα μέρη αμαξώματος θα χρησιμοποιούνταν για την παραγωγή των αυτοκινήτων που υπάγονται στην κατηγορία B της POLK. Ωστόσο, μετά την απόφαση κίνησης της διαδικασίας, η Ουγγαρία ενημέρωσε την Επιτροπή ότι, λόγω μεταβολών στη ζήτηση, το […] % της παραγωγής του ελασματουργείου θα μπορούσε να χρησιμοποιείται —σε άλλες εγκαταστάσεις παραγωγής του ομίλου VW— για την παραγωγή αυτοκινήτων που υπάγονται στις κατηγορίες A0 έως C.
               
            
                  (18)
               
               
                  Οι εργασίες για το επενδυτικό σχέδιο άρχισαν τον Φεβρουάριο του 2011 και ολοκληρώθηκαν στις 31 Δεκεμβρίου 2014.
               
            2.4.   ΚΟΣΤΟΣ ΤΟΥ ΕΠΕΝΔΥΤΙΚΟΥ ΣΧΕΔΙΟΥ
      
      
                  (19)
               
               
                  Στην προκειμένη περίπτωση, οι επιλέξιμες δαπάνες αφορούν επενδύσεις σε κτιριακές εγκαταστάσεις, μηχανήματα και εξοπλισμό, αλλά όχι άυλα περιουσιακά στοιχεία. Εξαιρούνται τα χρησιμοποιημένα περιουσιακά στοιχεία.
               
            
                  (20)
               
               
                  Το σύνολο των επιλέξιμων επενδυτικών δαπανών του επενδυτικού σχεδίου σε ονομαστική αξία ανέρχεται σε 342 936 εκατ. ουγγρικά φιορίνια (HUF) (1 144 εκατ. ευρώ (9)). Σε παρούσα αξία (10) το ποσό αυτό αντιστοιχεί σε 355 550 HUF (1 186 ευρώ). Ο πίνακας Ι παρουσιάζει αναλυτικά το σύνολο των επιλέξιμων δαπανών.
                  
                     Πίνακας I
                  
                  
                     Επιλέξιμες επενδυτικές δαπάνες σε ονομαστική αξία (εκατ. HUF)
                  
                  
                              Έτη
                           
                           
                              2011
                           
                           
                              2012
                           
                           
                              2013
                           
                           
                              2014
                           
                           
                              Σύνολο
                           
                        
                              Κτιριακές εγκαταστάσεις
                           
                           
                              […]
                           
                           
                              […]
                           
                           
                              […]
                           
                           
                              […]
                           
                           
                              […]
                           
                        
                              Μηχανήματα/εξοπλισμός
                           
                           
                              […]
                           
                           
                              […]
                           
                           
                              […]
                           
                           
                              […]
                           
                           
                              […]
                           
                        
                              Άυλα περιουσιακά στοιχεία
                           
                           
                              —
                           
                           
                              —
                           
                           
                              —
                           
                           
                              —
                           
                           
                              0
                           
                        
                              
                                 ΣΥΝΟΛΟ
                              
                           
                           
                              
                                 […]
                              
                           
                           
                              
                                 […]
                              
                           
                           
                              
                                 […]
                              
                           
                           
                              
                                 […]
                              
                           
                           
                              
                                 342 936 
                              
                           
                        
            2.5.   ΧΡΗΜΑΤΟΔΟΤΗΣΗ ΤΗΣ ΕΠΕΝΔΥΣΗΣ
      
      
                  (21)
               
               
                  Οι ουγγρικές αρχές επιβεβαιώνουν ότι η ίδια συνεισφορά του δικαιούχου, χωρίς να περιλαμβάνει τυχόν στοιχεία κρατικής στήριξης, υπερβαίνει το 25 % των επιλέξιμων δαπανών.
               
            2.6.   ΝΟΜΙΚΗ ΒΑΣΗ
      
      
                  (22)
               
               
                  Η εθνική νομική βάση για τη χρηματοδοτική στήριξη είναι η εξής:
                  
                              α)
                           
                           
                              Κατ' εφαρμογή των διατάξεων του καθεστώτος ενίσχυσης XR 47/2007 παρέχεται άμεση επιχορήγηση (11) που απαλλάσσεται από την υποχρέωση κοινοποίησης σύμφωνα με τον κανονισμό (ΕΚ) αριθ. 1628/2006 (12) (εφεξής «ΚΑΚ για τις ΠΕ») κάτω από το όριο για ατομική κοινοποίηση, και βασίζεται στο «κυβερνητικό διάταγμα 8/2007 (Ι.24.) του Υπουργείου Οικονομίας και Μεταφορών σχετικά με τις επενδυτικές επιδοτήσεις που χορηγούνται με ειδική απόφαση της κυβέρνησης» [Kormány egyedi döntésével megítélhető támogatások nyújtásának szabályairól szóló 8/2007. (I. 24.) GKM rendelet].
                           
                        
                              β)
                           
                           
                              Φορολογική απαλλαγή χορηγείται κατ' εφαρμογή των διατάξεων του καθεστώτος «Φορολογικό πλεονέκτημα για την ανάπτυξη» N 651/2006 (13), το οποίο καθιερώθηκε δυνάμει του «Νόμου LXXXI του 1996 περί του φόρου εταιρειών και του φόρου μερισμάτων» και του «Κυβερνητικού διατάγματος 206/2006 (X.16.) περί φορολογικής ελάφρυνσης για αναπτυξιακούς σκοπούς» [a társasági adóról és az osztalékadóról szóló 1996. évi LXXXI. törvény és a fejlesztési adókedvezményről szóló 206/2006. (Χ. 16.) Kormányrendelet].
                           
                        
            2.7.   ΤΟ ΜΕΤΡΟ ΕΝΙΣΧΥΣΗΣ
      
      
                  (23)
               
               
                  Η AHM υπέβαλε αίτηση για την άμεση επιχορήγηση στις 5 Μαρτίου 2010, δηλαδή πριν από την έναρξη των εργασιών του επενδυτικού σχεδίου. Στις 26 Μαρτίου 2010 οι ουγγρικές αρχές επιβεβαίωσαν ότι το επενδυτικό σχέδιο είναι καταρχήν επιλέξιμο για την ενίσχυση που ζητήθηκε. Οι ουγγρικές αρχές υπέβαλαν στις 8 Σεπτεμβρίου 2010 προσφορά ενίσχυσης σχετικά με την άμεση επιχορήγηση για το επενδυτικό σχέδιο (με εξαίρεση το ελασματουργείο), η οποία έγινε δεκτή από την AHM την 1η Οκτωβρίου 2010. Όσον αφορά την άμεση επιχορήγηση για το ελασματουργείο, η προσφορά υποβλήθηκε στις 27 Απριλίου 2011 και έγινε δεκτή στις 4 Μαΐου 2011.
               
            
                  (24)
               
               
                  Ο δικαιούχος υπέβαλε αίτηση για φορολογική απαλλαγή (για την οποία υπάρχει έννομο δικαίωμα υποκείμενο σε έγκριση της Επιτροπής) στις 29 Οκτωβρίου 2010 (και, όσον αφορά την εγκατάσταση πρέσας, στις 27 Ιανουαρίου 2011), δηλαδή πριν από την έναρξη των εργασιών του επενδυτικού σχεδίου.
               
            
                  (25)
               
               
                  Η ενίσχυση χορηγήθηκε, υπό την επιφύλαξη της έγκρισης της Επιτροπής, μέσω της συμφωνίας χορήγησης που υπεγράφη στις 6 Ιουλίου 2011 (και στις 28 Σεπτεμβρίου 2011 για το ελασματουργείο).
               
            
                  (26)
               
               
                  Η Ουγγαρία προτίθεται να χορηγήσει ενίσχυση ύψους 39 952 εκατ. HUF (133,3 εκατ. ευρώ) σε παρούσα αξία. Δεδομένου ότι η προβλεπόμενη συνολική επιλέξιμη δαπάνη για το έργο με βάση την παρούσα αξία είναι 355 550 εκατ. HUF (1 186 εκατ. ευρώ), η προτεινόμενη ένταση της ενίσχυσης είναι 11,24 % του ΑΙΕ.
               
            
                  (27)
               
               
                  Οι ουγγρικές αρχές επιβεβαιώνουν ότι η ενίσχυση για το σχέδιο δεν θα συνδυαστεί με ενισχύσεις που λαμβάνονται για τις ίδιες επιλέξιμες δαπάνες από άλλες τοπικές, περιφερειακές, εθνικές ή ενωσιακές πηγές· και ότι δεν πρόκειται να σημειωθεί υπέρβαση ούτε ως προς το εγκεκριμένο ανώτατο ποσό της ενίσχυσης με βάση την παρούσα αξία ούτε ως προς την εγκεκριμένη ένταση της ενίσχυσης εάν το ποσό της επιλέξιμης δαπάνης αποκλίνει από το εκτιμώμενο ποσό.
               
            
                  (28)
               
               
                  Η AHM έλαβε επενδυτική ενίσχυση για παλαιότερες επενδυτικές δραστηριότητες στο Győr που ξεκίνησαν πριν από το 2003 και το 2006.
               
            
                  (29)
               
               
                  Η κοινοποιηθείσα ενίσχυση χορηγείται υπό τον όρο ότι ο δικαιούχος διατηρεί την επένδυση στην ενισχυόμενη περιφέρεια για περίοδο τουλάχιστον πέντε ετών μετά την ολοκλήρωσή της.
               
            2.8.   ΓΕΝΙΚΕΣ ΔΙΑΤΑΞΕΙΣ
      
      
                  (30)
               
               
                  Οι ουγγρικές αρχές δεσμεύθηκαν να υποβάλουν στην Επιτροπή:
                  
                              —
                           
                           
                              εντός δύο μηνών από τη χορήγηση της ενίσχυσης, αντίγραφο των σχετικών πράξεων για το συγκεκριμένο μέτρο ενίσχυσης·
                           
                        
                              —
                           
                           
                              ενδιάμεση έκθεση (η οποία θα περιλαμβάνει πληροφορίες για τα ποσά της ενίσχυσης που καταβάλλονται, για την εκτέλεση της σύμβασης ενίσχυσης και για τυχόν άλλα επενδυτικά σχέδια στην ίδια εγκατάσταση/εργοστάσιο), κάθε πέντε έτη, αρχής γενομένης από την ημερομηνία έγκρισης της ενίσχυσης από την Επιτροπή·
                           
                        
                              —
                           
                           
                              εντός έξι μηνών από την καταβολή της τελευταίας δόσης της ενίσχυσης σύμφωνα με το κοινοποιηθέν σχέδιο χρηματοδότησης, την αναλυτική τελική έκθεση.
                           
                        
            3.   ΑΙΤΙΟΛΟΓΗΣΗ ΤΗΣ ΚΙΝΗΣΗΣ ΤΗΣ ΔΙΑΔΙΚΑΣΙΑΣ
      
      
                  (31)
               
               
                  Στην απόφαση κίνησης της διαδικασίας, η Επιτροπή επισήμανε ότι το σχέδιο ενίσχυσης συμμορφώνεται με τα βασικά κριτήρια συμβατότητας που ορίζονται στις ΚΓΠΕ 2007-2013 και ότι το προτεινόμενο ποσό και η ένταση της ενίσχυσης δεν υπερβαίνουν τα ανώτατα επιτρεπτά όρια. Ωστόσο, σύμφωνα με τις διατάξεις της παραγράφου 68 των ΚΓΠΕ 2007-2013, η Επιτροπή δεν ήταν σε θέση να επιβεβαιώσει τη συμβατότητα της ενίσχυσης με την εσωτερική αγορά στο πλαίσιο της προκαταρκτικής εξέτασης.
               
            
                  (32)
               
               
                  Σύμφωνα με την παράγραφο 68 των ΚΓΠΕ 2007-2013, η Επιτροπή υποχρεούται να κινήσει επίσημη διαδικασία έρευνας και να προβεί σε αναλυτική αξιολόγηση της δημιουργίας κινήτρων, της αναλογικότητας, καθώς και των θετικών και αρνητικών επιπτώσεων της ενίσχυσης, όταν το μερίδιο αγοράς του δικαιούχου στην αγορά του σχετικού προϊόντος και στη σχετική γεωγραφική αγορά υπερβαίνει το 25 % πριν ή μετά την επένδυση [εφεξής και «έλεγχος του κριτηρίου της παραγράφου 68 στοιχείο α)»] ή όταν η παραγωγική ικανότητα που δημιουργείται με την επένδυση υπερβαίνει το 5 % της αγοράς σε περίπτωση που η εν λόγω αγορά βρίσκεται σε σχετική ή απόλυτη ύφεση [εφεξής και «έλεγχος του κριτηρίου της παραγράφου 68 στοιχείο β)»].
               
            
                  (33)
               
               
                  Κατά την προκαταρκτική εξέταση, η Επιτροπή δεν μπορούσε να αποκλείσει ότι με την επένδυση δεν σημειώνεται στις σχετικές αγορές υπέρβαση του ορίου του μεριδίου αγοράς και του ορίου της αύξησης της παραγωγικής ικανότητας σε μια μη αποδοτική αγορά.
               
            
                  (34)
               
               
                  Ειδικότερα, η Επιτροπή εξέφρασε αμφιβολίες όσον αφορά την πρόταση της Ουγγαρίας να προσδιοριστούν ως σχετική αγορά προϊόντων οι συνδυασμένες κατηγορίες A0, Α και Β της ταξινόμησης POLK και άφησε ανοικτό τον ακριβή ορισμό της σχετικής αγοράς προϊόντων, ενώ εξέτασε επίσης όλους τους ευλογοφανείς εναλλακτικούς ορισμούς αγορών, συμπεριλαμβανομένης, ιδίως, της στενότερης δυνατής κατηγοριοποίησης για την οποία υπάρχουν διαθέσιμα στοιχεία (14). Δεδομένου ότι η AHM θα παράγει αυτοκίνητα, καθώς και μέρη αμαξώματος για αυτοκίνητα που ανήκουν στις κατηγορίες Α και Β, και θεωρητικά επίσης στην κατηγορία A0, η Επιτροπή έκρινε ότι οι εν λόγω επιμέρους κατηγορίες, καθώς και οι συνδυασμένες κατηγορίες, θα πρέπει να θεωρούνται ως σχετικές, εύλογες αγορές προϊόντων για την προκειμένη περίπτωση.
               
            
                  (35)
               
               
                  Όσον αφορά την πιθανή υποδιαίρεση μεταξύ επιβατικών αυτοκινήτων («PCV») και ελαφρών εμπορικών οχημάτων («LCV»), η Επιτροπή έκρινε ότι τα PCV και LCV δεν θα θεωρούνται ξεχωριστά.
               
            
                  (36)
               
               
                  Η Επιτροπή δεν ήταν επίσης σε θέση να λάβει οριστική θέση σχετικά με τον ορισμό της γεωγραφικής αγοράς. Δεν μπόρεσε να καταλήξει, αν η γεωγραφική αγορά είναι ο ευρωπαϊκός οικονομικός χώρος (εφεξής «ΕΟΧ»), ή, όπως προτάθηκε από την Ουγγαρία, αποτελείται τουλάχιστον από τις συνδυασμένες αγορές όλης της Ευρώπης, της Βόρειας και Νότιας Αμερικής και της Κίνας.
               
            
                  (37)
               
               
                  Η ανάλυση βάσει της παραγράφου 68 στοιχείο α) των ΚΓΠΕ 2007-2013 διαπίστωσε ότι σημειώθηκε υπέρβαση του εφαρμοστέου κατώτατου ορίου 25 % του μεριδίου αγοράς στις επιμέρους και τις συνδυασμένες κατηγορίες Α και Β στον ΕΟΧ σε όλα τα σχετικά έτη, και στις συνδυασμένες κατηγορίες A0 έως Β από το 2011.
               
            
                  (38)
               
               
                  Για την ανάλυση βάσει της παραγράφου 68 στοιχείο β), η Επιτροπή διαπίστωσε ότι οι σχετικές αγορές προϊόντων είχαν χαμηλές επιδόσεις στον ΕΟΧ· ως εκ τούτου, η Επιτροπή έπρεπε να ελέγξει κατά πόσον η παραγωγική ικανότητα που δημιουργείται με το σχέδιο υπερβαίνει το 5 % του μεγέθους των σχετικών αγορών.
               
            
                  (39)
               
               
                  Η Επιτροπή έκρινε ότι, για την εφαρμογή της παραγράφου 68 στοιχείο β), είναι κατάλληλη η ακαθάριστη αύξηση της παραγωγικής ικανότητας. Η προσέγγιση καθαρής αύξησης της παραγωγικής ικανότητας (π.χ. αφαίρεση της υφιστάμενης από τη συνολική προβλεπόμενη παραγωγική ικανότητα) θα εμπόδιζε την Επιτροπή να αξιολογήσει τις επιπτώσεις της κρατικής ενίσχυσης σε αγορές που βρίσκονται σε ύφεση και χαρακτηρίζονται από διαρθρωτική πλεονάζουσα παραγωγική ικανότητα, κάθε φορά που η ενισχυόμενη επένδυση δεν θα επέκτεινε την υφιστάμενη παραγωγική ικανότητα κατά περισσότερο από 5 % του μεγέθους της αγοράς. Ωστόσο, η δοκιμή της παραγράφου 68 στοιχείο β) εισήχθη με σκοπό να εντοπίζει τις περιπτώσεις όπου η αγορά βρίσκεται σε ύφεση και το μέγεθος της ενισχυόμενης επένδυσης έχει σημαντικές επιπτώσεις στους ανταγωνιστές.
               
            
                  (40)
               
               
                  Η ανάλυση βάσει της παραγράφου 68 στοιχείο β) για το επενδυτικό σχέδιο (με εξαίρεση το ελασματουργείο) έδειξε ότι θα σημειωθεί υπέρβαση του ορίου του 5 %, μόνο εάν η συνολική παραγωγική ικανότητα μπορούσε να χρησιμοποιηθεί για την παραγωγή αυτοκινήτων της κατηγορίας Β. Με βάση τις εκτιμήσεις παραγωγής, όπως υποδείχθηκαν από την Ουγγαρία, είναι εξαιρετικά απίθανο να σημειωθεί υπέρβαση του ορίου του 5 % για οποιαδήποτε από τις ευλογοφανείς κατηγορίες της αγοράς αυτοκινήτων.
               
            
                  (41)
               
               
                  Όσον αφορά την παραγωγική ικανότητα που δημιουργείται για την παραγωγή μερών του αμαξώματος από το ελασματουργείο, η ανάλυση βάσει της παραγράφου 68 στοιχείο β) δείχνει ότι υπέρβαση του ορίου του 5 % μπορεί να σημειωθεί μόνο αν το μερίδιο της παραγωγής αυτοκινήτων κατηγορίας Β στο Győr αυξηθεί σημαντικά. Ως εκ τούτου, η Επιτροπή άφησε ανοικτό το ερώτημα του κατά πόσον η παραγωγική ικανότητα του ελασματουργείου υπερβαίνει το 5 % του μεγέθους της αγοράς, με βάση τα στοιχεία για τη φαινομένη κατανάλωση του συγκεκριμένου προϊόντος πριν από την επένδυση.
               
            
                  (42)
               
               
                  Καθώς η Επιτροπή δεν μπόρεσε να διαπιστώσει ότι δεν υφίσταται υπέρβαση των ορίων που προβλέπονται στην παράγραφο 68 στοιχεία α) και β) των ΚΓΠΕ 2007-2013, αποφάσισε να κινήσει την επίσημη διαδικασία έρευνας. Η Επιτροπή επισήμανε, συγκεκριμένα, ότι εάν οι παρατηρήσεις που θα λάμβανε ως απάντηση στην απόφαση κίνησης της επίσημης έρευνας δεν της επέτρεπαν να συμπεράνει, χωρίς καμία αμφιβολία, ότι δεν υφίσταται υπέρβαση των σχετικών ορίων, θα διενεργούσε αναλυτική αξιολόγηση του επενδυτικού σχεδίου με βάση τη σχετική ανακοίνωση. Η Ουγγαρία και τα ενδιαφερόμενα τρίτα μέρη κλήθηκαν να υποβάλουν τις παρατηρήσεις τους.
               
            4.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
      
      
                  (43)
               
               
                  Δεν υποβλήθηκαν παρατηρήσεις από ενδιαφερόμενα τρίτα μέρη.
               
            5.   ΠΑΡΑΤΗΡΗΣΕΙΣ ΤΗΣ ΟΥΓΓΑΡΙΑΣ
      
      5.1.   Η ΣΧΕΤΙΚΗ ΑΓΟΡΑ ΠΡΟΪΟΝΤΩΝ
      
      
                  (44)
               
               
                  Η Ουγγαρία εμμένει στη θέση της ότι ως αγορά προϊόντος θα πρέπει να οριστούν οι συνδυασμένες κατηγορίες A0 έως Β (ταξινόμηση POLK).
               
            
                  (45)
               
               
                  Οι ουγγρικές αρχές εξακολουθούν να είναι της άποψης ότι η δυνατότητα υποκατάστασης στο σκέλος της ζήτησης υπάρχει στο περιθώριο κάθε σχετικής επιμέρους κατηγορίας επιβατικών αυτοκινήτων, όπως αναγνωρίζεται από την Επιτροπή σε προηγούμενες αποφάσεις της (15). Δεδομένου ότι δεν υπάρχει η δυνατότητα μιας αλυσίδας υποκατάστασης στο σκέλος της ζήτησης για τις κατηγορίες Α0 και Β στην κατηγορία A, οι ουγγρικές αρχές θεωρούν τις επηρεαζόμενες κατηγορίες ως ομάδα συνδυασμένων κατηγοριών.
               
            
                  (46)
               
               
                  Ισχυρίζονται επίσης ότι ο ίδιος ο σκοπός της εισαγωγής της τεχνολογίας MQB είναι η αύξηση της ευελιξίας στο σκέλος της προσφοράς, επιτρέποντας στον δικαιούχο την κατασκευή επιβατικών αυτοκινήτων για τις κατηγορίες A0, Α και Β στην ίδια γραμμή παραγωγής με βάση την MQB, καθώς και τη μετατόπιση της παραγωγής από τη μία αγορά στην άλλη· οι επιπτώσεις της ενίσχυσης μπορούν να γίνουν αισθητές σε όλες αυτές τις αγορές.
               
            5.2.   Η ΣΧΕΤΙΚΗ ΓΕΩΓΡΑΦΙΚΗ ΑΓΟΡΑ
      
      
                  (47)
               
               
                  Η Ουγγαρία εμμένει στη θέση της ότι η σχετική γεωγραφική αγορά για την αυτοκινητοβιομηχανία είναι η παγκόσμια αγορά, επαναλαμβάνοντας τα επιχειρήματα που υποβλήθηκαν στο πλαίσιο της φάσης κοινοποίησης:
                  
                              —
                           
                           
                              Οι εμπορικές ροές και οι ποσοστώσεις εισαγωγής και εξαγωγής (16) της συμφωνίας για τον ΕΟΧ έχουν φθάσει σε επίπεδο που υποδεικνύει ότι η εμπορία των αυτοκινήτων λαμβάνει χώρα σε παγκόσμια αγορά.
                           
                        
                              —
                           
                           
                              Όσον αφορά τα εμπόδια στο εμπόριο, τα τελευταία χρόνια σημειώνεται τάση μείωσης των κανονιστικών εμποδίων, τα εμπόδια στο εμπόριο μεταξύ πολλών χωρών και του ΕΟΧ είναι χαμηλά και υπάρχει μια γενική τάση προς μεγαλύτερη εναρμόνιση και ενοποίηση.
                           
                        
                              —
                           
                           
                              Οι τιμές που κινούνται ομοιόμορφα από περιοχή σε περιοχή αποτελούν σημαντικό δείκτη για την ύπαρξη ενοποιημένων αγορών. Τα αποτελέσματα της ανάλυσης των δεικτών τιμών (17) με βάση τα στοιχεία τιμολόγησης για τον ΕΟΧ και τις ΗΠΑ, δείχνουν ότι οι δείκτες τιμών για τις κατηγορίες Α και Β συμμεταβάλλονται, καθώς και ότι οι μεταξύ τους συσχετίσεις είναι υψηλές. Αυτό επιτρέπει να συναχθεί το συμπέρασμα ότι τουλάχιστον οι ΗΠΑ και ο ΕΟΧ αποτελούν μέρος της ίδιας γεωγραφικής αγοράς.
                           
                        
                              —
                           
                           
                              Το κόστος της δημιουργίας ενός παγκόσμιου δικτύου διανομής είναι τόσο αμελητέο που δεν αποτελεί εμπόδιο στις κερδοφόρες παγκόσμιες πωλήσεις οχημάτων.
                           
                        
                              —
                           
                           
                              Καθώς το κόστος μεταφοράς μειώνεται, τα επίπεδα εισαγωγών και εξαγωγών οχημάτων αυξάνονται συνεχώς. Ένα στα τρία αυτοκίνητα που παράγονται στην ΕΕ εξάγεται και ένα στα πέντε αυτοκίνητα που πωλούνται στην ΕΕ είναι εισαγόμενο.
                           
                        
                              —
                           
                           
                              Ο όμιλος Volkswagen είναι ένας παγκόσμιος κατασκευαστής οχημάτων που αντιμετωπίζει παγκόσμιο ανταγωνισμό από άλλους κατασκευαστές αρχικού εξοπλισμού (εφεξής «ΚΑΕ»).
                           
                        
                              —
                           
                           
                              Οι 10 μεγαλύτεροι ΚΑΕ διαθέτουν σημαντικό αριθμό εγκαταστάσεων παραγωγής σε όλο τον κόσμο. Ο όμιλος Volkswagen λειτουργεί 100 εργοστάσια παραγωγής, οι οποίες βρίσκονται στην Ευρώπη, τη Βόρεια Αμερική, τη Νότια Αμερική, την Αφρική και την Ασία. Πολλές από αυτές τις εγκαταστάσεις παραγωγής κατασκευάζουν οχήματα που ανήκουν στις κατηγορίες Α και Β. Οι θυγατρικές μεγάλων ΚΑΕ ανταγωνίζονται επίσης εσωτερικά, όσον αφορά τις αποφάσεις σχετικά με την τοποθεσία εγκατάστασης.
                           
                        
            
                  (48)
               
               
                  Ως εκ τούτου, η Ουγγαρία θεωρεί ότι η σχετική γεωγραφική αγορά είναι ευρύτερη από τον ΕΟΧ, και περιλαμβάνει τουλάχιστον όλη την Ευρώπη, τη Βόρεια και Νότια Αμερική και την Κίνα.
               
            
                  (49)
               
               
                  Επιπλέον, η Ουγγαρία υπογραμμίζει ότι το Győr είναι η μοναδική παγκοσμίως μονάδα παραγωγής για τα AUDI TT Coupé, AUDI TT Roadster, AUDI A3 Cabriolet και, συνεπώς, καλύπτει την παγκόσμια ζήτηση. Η παραγωγή του A3 Sedan στο Győr διανέμεται επίσης σε παγκόσμιο επίπεδο (εκτός από τα κομμάτια που κατασκευάζονται αποκλειστικά για την κινεζική αγορά στο Foshan της Κίνας).
               
            5.3.   ΠΕΡΙ ΠΑΡΑΓΩΓΙΚΗΣ ΙΚΑΝΟΤΗΤΑΣ
      
      
                  (50)
               
               
                  Οι ουγγρικές αρχές υποστηρίζουν ότι η προσέγγιση της καθαρής αύξησης της παραγωγικής ικανότητας θα πρέπει να χρησιμοποιείται στη δοκιμή της παραγράφου 68 στοιχείο β). Στόχος του επενδυτικού σχεδίου είναι, μεταξύ άλλων, η επέκταση της υφιστάμενης μονάδας στο Győr. Χάρη στην κάθετη ενοποίηση της διαδικασίας παραγωγής, η διαχείριση της προγενέστερης παραγωγικής ικανότητας [(60 000-110 000) αυτοκινήτων ετησίως για τις κατηγορίες Α και Β] θα γίνεται πλέον από το νεόδμητο εργοστάσιο συναρμολόγησης και τις νέες εγκαταστάσεις παραγωγής.
               
            
                  (51)
               
               
                  Η Ουγγαρία υποστηρίζει ότι, ανεξάρτητα από το i) αν το αυτοκίνητο συναρμολογείται μόνο σε μια δεδομένη εγκατάσταση ή κατασκευάζεται εντός μιας κάθετα ολοκληρωμένης παραγωγικής διαδικασίας ή το ii) αν τα μοντέλα νέας γενιάς ενδέχεται να έχουν διαφορετικά χαρακτηριστικά, το τελικό προϊόν παραμένει στην ίδια κατηγορία. Ως εκ τούτου, η ικανότητα παραγωγής (60 000-110 000) αυτοκινήτων ετησίως που καλυπτόταν (είτε με παραγωγή είτε με συναρμολόγηση) πριν από το επενδυτικό σχέδιο, θα εξακολουθήσει να καλύπτεται ως αποτέλεσμα του επενδυτικού σχεδίου. Πέραν αυτής της υφιστάμενης παραγωγικής ικανότητας, θα υπάρξει περαιτέρω παραγωγική ικανότητα της τάξης των (60 000-80 000) αυτοκινήτων.
               
            
                  (52)
               
               
                  Ως εκ τούτου, η καθαρή αύξηση της παραγωγικής ικανότητας θα ανερχόταν το μέγιστο σε (60 000-80 000) αυτοκίνητα ανά έτος στην ίδια ομάδα κατηγοριών (Α έως Β), όπως και πριν. Αυτή η καθαρή αύξηση της παραγωγικής ικανότητας δεν υπερβαίνει το 5 % του ορίου που προβλέπεται στην παράγραφο 68 στοιχείο β) των ΚΓΠΕ 2007-2013.
               
            
                  (53)
               
               
                  Οι ουγγρικές αρχές θεωρούν ότι το […] % της παραγωγής του ελασματουργείου που πρόκειται να χρησιμοποιηθεί για οχήματα της κατηγορίας Β που κατασκευάζονται σε άλλες μονάδες παραγωγής του ομίλου VW, δεν θα οδηγήσει σε αύξηση της συνολικής παραγωγής των αυτοκινήτων κατηγορίας Β εντός του ομίλου VW, καθώς θα αντικαταστήσει απλώς τα έξωθεν αγοραζόμενα πρεσαριστά μέρη του αμαξώματος με άλλα, που παράγονται εσωτερικά. Σύμφωνα με την Ουγγαρία, η μέθοδος υπολογισμού που εφαρμόζεται από την Επιτροπή στην απόφαση κίνησης της διαδικασίας θα οδηγούσε απλώς σε διπλή προσμέτρηση της παραγωγικής ικανότητας που δημιουργείται εντός του ομίλου VW. Επιπλέον, όπως αναφέρεται στην αιτιολογική σκέψη 17 της παρούσας απόφασης, λόγω των μεταβολών στα σχέδια του δικαιούχου, αυτά τα μέρη του αμαξώματος θα χρησιμοποιούνται για την παραγωγή αυτοκινήτων που υπάγονται στις κατηγορίες A0 έως C.
               
            5.4.   ΕΦΑΡΜΟΓΗ ΤΗΣ ΑΝΑΚΟΙΝΩΣΗΣ ΓΙΑ ΤΗΝ ΑΝΑΛΥΤΙΚΗ ΑΞΙΟΛΟΓΗΣΗ
      
      
                  (54)
               
               
                  Οι ουγγρικές αρχές θεωρούν ότι με βάση τα παραπάνω επιχειρήματα σχετικά με τον ορθό ορισμό της σχετικής αγοράς προϊόντων και της γεωγραφικής αγοράς, καθώς και την εφαρμογή μιας προσέγγισης καθαρής αύξησης της παραγωγικής ικανότητας, δεν υπάρχει υπέρβαση των κατώτατων ορίων που προβλέπονται στην παράγραφο 68 των ΚΓΠΕ 2007-2013 και η ενίσχυση θα μπορούσε να εγκριθεί χωρίς τη διενέργεια αναλυτικής αξιολόγησης της ενίσχυσης.
               
            5.5.   ΑΝΑΛΥΤΙΚΗ ΑΞΙΟΛΟΓΗΣΗ ΤΟΥ ΜΕΤΡΟΥ ΕΝΙΣΧΥΣΗΣ
      
      
                  (55)
               
               
                  Ωστόσο, η Ουγγαρία παρέσχε τις πληροφορίες που απαιτούνται για την αναλυτική αξιολόγηση.
               
            5.5.1.   Θετικές επιπτώσεις της ενίσχυσης
      
      
                  (56)
               
               
                  Η Ουγγαρία θεωρεί ότι η επένδυση συμβάλλει στην περιφερειακή ανάπτυξη του Győr και της Δυτικής Υπερδουναβίας για τους ακόλουθους λόγους:
                  
                              —
                           
                           
                              Το επενδυτικό σχέδιο δημιουργεί 2 100 νέες άμεσες θέσεις απασχόλησης και διατηρεί υψηλής ειδίκευσης εργαζομένους στην περιφέρεια της Δυτικής Υπερδουναβίας, ενώ θα δημιουργήσει επίσης περαιτέρω ζήτηση για τέτοιου είδους εργατικό δυναμικό. Σημαντική μερίδα των νέων εργαζομένων θα διαθέτουν πτυχίο κολεγίου ή πανεπιστημίου.
                           
                        
                              —
                           
                           
                              Επιπλέον, θα δημιουργηθεί σημαντικός αριθμός έμμεσων θέσεων απασχόλησης στην περιοχή, από προμηθευτές και παρόχους υπηρεσιών. Ο πολλαπλασιαστής απασχόλησης είναι 2,5 έμμεσες θέσεις εργασίας σε επίπεδο προμηθευτή (18) για κάθε άμεση θέση εργασίας που δημιουργείται, ενώ ο πολλαπλασιαστής απασχόλησης για θέσεις εργασίας που δημιουργούνται μέσω της χρήσης υπαλλήλων των προμηθευτών είναι 2,2 θέσεις εργασίας για κάθε άμεση θέση εργασίας που δημιουργείται. Αυτό έχει ως αποτέλεσμα την έμμεση δημιουργία 9 870 θέσεων εργασίας.
                           
                        
                              —
                           
                           
                              Η περιοχή θα ωφεληθεί από σημαντική μετάδοση γνώσεων: ήδη πριν από την επένδυση, ο δικαιούχος συνεργαζόταν ενεργά με τους ακαδημαϊκούς εταίρους του, υλοποιώντας 15 σχέδια έρευνας και ανάπτυξης (Ε & Α) ανά έτος. Μετά την ολοκλήρωση της επένδυσης, ο ετήσιος αριθμός των σχεδίων Ε & Α αναμένεται να διπλασιαστεί, καθώς η AHM σχεδιάζει να επεκτείνει τη συνεργασία Ε & Α με το Πανεπιστήμιο του Miskolc και το Πανεπιστήμιο Óbuda και να εμβαθύνει τις υφιστάμενες σχέσεις με το Πανεπιστήμιο Széchenyi István στο Győr και το Τεχνικό Πανεπιστήμιο της Βουδαπέστης (19).
                           
                        
                              —
                           
                           
                              Ο δικαιούχος ήταν ιδρυτικό μέλος της Pannon Automotive Cluster (PANAC), που δραστηριοποιείται στην περιοχή και φέρνει σε επαφή προμηθευτές της αυτοκινητοβιομηχανίας και άλλες εταιρείες (υπηρεσίες παροχής συμβουλών, χρηματοοικονομικών, εφοδιαστικής κ.λπ.). Η επένδυση θα ενεργοποιήσει περαιτέρω θετικές επιπτώσεις, προσελκύοντας μεγάλο αριθμό βιομηχανικών προμηθευτών και περαιτέρω επενδύσεις. Η ομαδοποίηση θα συμβάλει στην ανάπτυξη της περιφέρειας της Δυτικής Υπερδουναβίας, επιτυγχάνοντας εξωτερικές οικονομίες κλίμακας ως αποτέλεσμα της εγγύτητας και δημιουργώντας μια ζώνη καινοτομίας και ανάπτυξης των υποδομών.
                           
                        
                              —
                           
                           
                              Ο δικαιούχος παρέχει τακτική (εσωτερική και εξωτερική) εκπαίδευση στους εργαζομένους του, συμβάλλοντας έτσι στη μετάδοση τεχνογνωσίας στην περιοχή.
                           
                        
            5.5.2.   Καταλληλότητα της ενίσχυσης
      
      
                  (57)
               
               
                  Οι ουγγρικές αρχές εξήγησαν ότι, πριν από τη λήψη της απόφασής τους περί χορήγησης της ενίσχυσης, με σκοπό την προώθηση της περιφερειακής ανάπτυξης της περιοχής Δυτικής Υπερδουναβίας, εξετάστηκαν άλλα μέτρα πολιτικής, όπως για παράδειγμα η περαιτέρω ανάπτυξη των υποδομών του δημόσιου τομέα ή η βελτίωση του εκπαιδευτικού συστήματος. Κατά τα προηγούμενα έτη, ωστόσο, είχαν ήδη ληφθεί τα ακόλουθα γενικά μέτρα πολιτικής:
                  
                              —
                           
                           
                              κατασκευή του αυτοκινητόδρομου Μ1 που συνδέει τη Βουδαπέστη και τα αυστρο-ουγγρικά σύνορα και διασχίζει την περιφέρεια της Δυτικής Υπερδουναβίας,
                           
                        
                              —
                           
                           
                              δημιουργία ενός επιχειρηματικού πάρκου στο Győr,
                           
                        
                              —
                           
                           
                              εργασίες για την ανασυγκρότηση της σιδηροδρομικής γραμμής Βουδαπέστης-Győr-Hegyeshalom,
                           
                        
                              —
                           
                           
                              συγκεκριμένες εξελίξεις στον τομέα της εκπαίδευσης, όπως η χορήγηση πανεπιστημιακής κατάταξης σε ένα από τα τοπικά ιδρύματα τριτοβάθμιας εκπαίδευσης (Πανεπιστήμιο Széchenyi István).
                           
                        
            
                  (58)
               
               
                  Παρά τις προαναφερθείσες εξελίξεις, η περιφέρεια αυτή παραμένει ανεπαρκώς αναπτυγμένη σε σύγκριση με ορισμένες γειτονικές περιοχές (Burgenland και Μπρατισλάβα) και με τον μέσο όρο της Ευρωπαϊκής Ένωσης όσον αφορά το κατά κεφαλήν ΑΕΠ, την απασχόληση, την υποδομή και την εκπαίδευση.
               
            
                  (59)
               
               
                  Συνήχθη το συμπέρασμα, ότι οι κρατικές ενισχύσεις για μεγάλα επενδυτικά σχέδια ήταν το αποτελεσματικότερο μέσο για τη στόχευση και προώθηση της ανάπτυξης της περιοχής. Οι ουγγρικές αρχές επισημαίνουν επίσης ότι, ακόμη και αν η ενίσχυση μπορεί να θεωρηθεί ως επιλεκτικό μέτρο, παρασχέθηκε βάσει καθεστώτων ενισχύσεων που είναι επίσης επιλέξιμα για οποιουσδήποτε άλλους επενδυτές στην Ουγγαρία, εφόσον πληρούν τα συγκεκριμένα κριτήρια που ορίζονται στη νομοθεσία.
               
            5.5.3.   Δημιουργία κινήτρων/Σενάριο αντίθετης περίπτωσης
      
      
                  (60)
               
               
                  Η Ουγγαρία παρείχε πληροφορίες προκειμένου να αποδείξει ότι η ενίσχυση εμπίπτει στο σενάριο 2 της ανακοίνωσης για την αναλυτική αξιολόγηση, καθώς δημιουργεί κίνητρα για τον δικαιούχο ώστε να υλοποιήσει την επένδυση εξ ολοκλήρου στο εργοστάσιο του Győr, αντί να την πραγματοποιήσει εν μέρει στην [τοποθεσία 1 σε μια μη ενισχυόμενη περιοχή εντός ΕΟΧ] και εν μέρει στην [τοποθεσία 2 σε ενισχυόμενη περιοχή εντός ΕΟΧ, η οποία είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ]. Ειδικότερα, η Ουγγαρία προσκόμισε συναφή, αυθεντικά και επικαιροποιημένα εταιρικά έγγραφα στα οποία περιγράφεται η διαδικασία λήψης αποφάσεων σε πολλαπλά στάδια σχετικά με την τοποθεσία της επένδυσης και παρέχουν χρηματοοικονομικά στοιχεία του σεναρίου αντίθετης περίπτωσης, τα οποία περιγράφονται αμφότερα κατωτέρω.
               
            Η διαδικασία λήψης αποφάσεων του δικαιούχου
      
                  (61)
               
               
                  Στον όμιλο VW, η προετοιμασία και η λήψη των επενδυτικών αποφάσεων υλοποιείται με την εφαρμογή μιας διαδικασίας λήψης αποφάσεων σε πολλαπλά στάδια, κατά τα οποία οι ιθύνοντες αναλύουν διάφορες τοποθεσίες στο πλαίσιο μιας διαδικασίας ανταγωνιστικών συγκριτικών υπολογισμών. Οι κυριότερες φάσεις είναι οι εξής: 1) Μακροπρόθεσμος σχεδιασμός πωλήσεων και γύροι σχεδιασμού, 2) Ανάπτυξη του προϊόντος, απόφαση περί του προϊόντος και προεπιλογή εγκατάστασης και 3) απόφαση περί της επένδυσης και της τοποθεσίας.
               
            
                  (62)
               
               
                  Η διαδικασία λήψης αποφάσεων όσον αφορά την κοινοποιηθείσα επένδυση ακολούθησε αυτήν τη γενική διαδικασία. Όσον αφορά την επένδυση της νομικά ανεξάρτητου εμπορικού σήματος AUDI, οι σχετικές αποφάσεις έπρεπε να ληφθούν σε επίπεδο εμπορικού σήματος και να επιβεβαιωθούν σε επίπεδο ομίλου.
               
            
                  (63)
               
               
                  Η εισαγωγή νέων προϊόντων εντός του ομίλου VW ακολουθεί τη λεγόμενη διαδικασία δημιουργίας προϊόντος, η οποία εκτείνεται από τον σχεδιασμό του προϊόντος μέχρι την έναρξη της παραγωγής. Η διαδικασία δημιουργίας προϊόντος αποτελείται από τις τέσσερις κύριες φάσεις που περιγράφονται στο ακόλουθο διάγραμμα:
                  
                     
               
            1)   Μακροπρόθεσμος σχεδιασμός πωλήσεων και γύροι σχεδιασμού
      
      
                  (64)
               
               
                  Το σημείο εκκίνησης είναι η φάση του μακροπρόθεσμου σχεδιασμού πωλήσεων, στην οποία αναλύονται οι προβλέψεις ανάπτυξης της αγοράς και δυνητικής ζήτησης, καθώς και οι διακυμάνσεις της αγοράς. Ο μακροπρόθεσμος σχεδιασμός πωλήσεων προγραμματίζει την ανάπτυξη των προϊόντων για τα προσεχή […] έτη και προσδιορίζει τις πρόσθετες παραγωγικές ικανότητες που πρέπει να δημιουργηθούν ή τις απαραίτητες προσαρμογές στις υφιστάμενες ικανότητες. Ο μακροπρόθεσμος σχεδιασμός πωλήσεων αντικατοπτρίζεται από τους ετήσιους γύρους σχεδιασμού, οι οποίοι καταρτίζονται από το εποπτικό συμβούλιο του ομίλου και περιέχουν το χρηματοοικονομικό πλαίσιο των προγραμματισμένων επενδύσεων.
               
            
                  (65)
               
               
                  Στην AUDI AG, ο σχεδιασμός βασίζεται στον ενοποιημένο μακροπρόθεσμο σχεδιασμό πωλήσεων του ομίλου VW. Ήδη κατά τον γύρο σχεδιασμού του έτους [20xx], ο όμιλος επισήμανε την ανάγκη αυξημένης παραγωγικής ικανότητας για οχήματα των κατηγοριών A0 και Α. Στο στάδιο αυτό, οι εν λόγω πρόσθετες παραγωγικές ικανότητες δεν αποδόθηκαν σε κάποια συγκεκριμένη εγκατάσταση.
               
            
                  (66)
               
               
                  Δεδομένων των ήδη υψηλών ποσοστών χρησιμοποίησης των διαθέσιμων παραγωγικών ικανοτήτων στις υφιστάμενες μονάδες παραγωγής οχημάτων, ο μακροπρόθεσμος σχεδιασμός πωλήσεων κατέδειξε ότι οι υφιστάμενες παραγωγικές ικανότητες θα είναι μακροπρόθεσμα ανεπαρκείς για την κάλυψη των αναγκών που θα προκύπτουν από την προβλεπόμενη αύξηση του όγκου των πωλήσεων.
               
            2)   Ανάπτυξη του προϊόντος, απόφαση περί του προϊόντος και προεπιλογή εγκατάστασης
      
      
                  (67)
               
               
                  Κατά τη διάρκεια αυτής της φάσης, διάφορα τμήματα της AUDI, του ομίλου VW και των εμπλεκόμενων μονάδων παραγωγής συνεργάζονται για την προετοιμασία τόσο της απόφασης περί του προϊόντος όσο και της προεπιλογής της εγκατάστασης. Το τμήμα ελέγχου του ομίλου […] έχει τον κεντρικό και συγκεντρωτικό ρόλο κατά τη διάρκεια αυτής της φάσης.
               
            
                  (68)
               
               
                  Το πρώτο στάδιο αυτής της δεύτερης φάσης είναι η διαδικασία ανάπτυξης του προϊόντος, η οποία σύμφωνα με τους εσωτερικούς κανόνες του δικαιούχου αρχίζει τουλάχιστον […] πριν από την προβλεπόμενη ημερομηνία έναρξης της παραγωγής. Δεδομένου ότι το κοινοποιηθέν σχέδιο περιλαμβάνει τέσσερα μοντέλα, η απόφαση σχετικά με τη σκοπιμότητα του σχεδίου ελήφθη σε διαφορετικές χρονικές στιγμές, με διαφορετικές ημερομηνίες έναρξης παραγωγής για τα μοντέλα αυτά (20).
               
            
                  (69)
               
               
                  Η απόφαση περί του προϊόντος, δηλαδή η απόφαση για την παραγωγή ενός προϊόντος που προτείνεται στον μακροπρόθεσμο σχεδιασμό πωλήσεων, προϋποθέτει ότι η ανάπτυξη του προϊόντος θα φτάσει έναν προκαθορισμένο στόχο σκοπιμότητας. Τα αναμενόμενα έσοδα από το νέο προϊόν αντιπαραβάλλονται με το απαραίτητο κόστος παραγωγής (συμπεριλαμβανομένων των επενδύσεων). Προκειμένου να καθοριστεί το αναμενόμενο κόστος παραγωγής, πρώτα λαμβάνεται υπόψη υποθετικά μια συγκεκριμένη τοποθεσία ως παραδοχή σχεδιασμού. Η παραδοχή τοποθεσίας χρησιμοποιείται ώστε να καθοριστεί, σε μια πρώτη ανάλυση, η διάρθρωση και το πλαίσιο του κόστους του σχεδίου. Δεν προκαθορίζει μια συγκεκριμένη τοποθεσία παραγωγής, αλλά χρησιμεύει ως βάση για την εκτίμηση του αναμενόμενου κόστους παραγωγής.
               
            
                  (70)
               
               
                  […]· για ένα εντελώς νέο προϊόν […] η παραδοχή τοποθεσίας βασίζεται συνήθως σε δείκτες επιδόσεων, δηλαδή επιλέγεται ως πρώτο σενάριο η τοποθεσία με τις καλύτερες επιδόσεις. Στην πράξη, λαμβάνονται υπόψη πρόσθετα κριτήρια, όπως οι αχρησιμοποίητες παραγωγικές ικανότητες ή οι κατάλληλες δομές. Ενώ για τους υπολογισμούς στο πλαίσιο της απόφασης περί του προϊόντος η κερδοφορία του προϊόντος είναι υψίστης σημασίας, αναπτύσσονται και αναλύονται εξίσου οι πιθανές εναλλακτικές τοποθεσίες.
               
            
                  (71)
               
               
                  Σε επίπεδο εμπορικού σήματος, η VAP (Επιτροπή προϊόντων) και η PSK (Επιτροπή στρατηγικής προϊόντων) της AUDI AG έλαβαν αποφάσεις που επιβεβαιώνουν τη σκοπιμότητα του σχεδίου και για τα τέσσερα μοντέλα. Οι αποφάσεις προσδιόρισαν ως προκαταρκτικές παραδοχές εγκατάστασης την [τοποθεσία 3 σε μια μη ενισχυόμενη περιοχή εντός ΕΟΧ] για το Α3 Cabriolet και τα μέρη του αμαξώματος του A3 Sedan και το Győr για τα A3 Sedan, TT Coupé και TT Roadster. Οι αποφάσεις αυτές επιβεβαιώθηκαν στη συνέχεια σε επίπεδο ομίλου από τις επιτροπές K-VAP/K-PSK.
               
            3)   Aπόφαση περί επένδυσης και τοποθεσίας
      
      
                  (72)
               
               
                  Αφού ληφθεί η απόφαση για το προϊόν, το επόμενο στάδιο είναι η επιλογή της καταλληλότερης τοποθεσίας για το σχέδιο (απόφαση περί τοποθεσίας). Το [τμήμα ελέγχου του ομίλου] συνήθως ξεκινά από το σύνολο των εγκαταστάσεων παραγωγής της Volkswagen και περιορίζει τον κατάλογο αυτό στις τοποθεσίες που κρίνονται κατάλληλες για την επένδυση (21). Ως αποτέλεσμα της διαδικασίας αυτής, καθορίζονται τα σενάρια επένδυσης και παραγωγής για κάθε ρεαλιστική τοποθεσία, τα οποία και συνοψίζονται σε μια σύσταση απόφασης.
               
            
                  (73)
               
               
                  Η Ουγγαρία διευκρίνισε ότι, καταρχήν, κατά τον προσδιορισμό των κατάλληλων τοποθεσιών, η ενσωμάτωση των πρόσθετων παραγωγικών ικανοτήτων σε μόνο εν μέρει αξιοποιούμενες εγκαταστάσεις ή η επέκταση υφιστάμενων εγκαταστάσεων είναι προτιμότερη από μια επένδυση από μηδενική βάση, καθώς αποφεύγεται το πρόσθετο κόστος (π.χ. για τη σύνδεση της νέας μονάδας με δημόσιες υποδομές, την ένταξη της νέας τοποθεσίας στο δίκτυο υλικοτεχνικής υποστήριξης του ομίλου κ.λπ.). Στην προκειμένη περίπτωση, το ενδεχόμενο επένδυσης από μηδενική βάση στην Ανατολική Ευρώπη εξετάσθηκε σε ένα πρώιμο στάδιο της διαδικασίας λήψης αποφάσεως, αλλά δεν συγκεκριμενοποιήθηκε και εγκαταλείφθηκε στην πορεία της διαδικασίας λήψης απόφασης περί προϊόντος στο επίπεδο του εμπορικού σήματος AUDI (22). Ως εκ τούτου, κατά τη διαδικασία εξέτασης των κατάλληλων τοποθεσιών, το [τμήμα ελέγχου του ομίλου] επικεντρώθηκε σε υφιστάμενες εγκαταστάσεις του ομίλου.
               
            
                  (74)
               
               
                  Εάν η αξιολόγηση τοποθεσίας δεν αφορά μια επένδυση από μηδενική βάση, τα δύο βασικά κριτήρια για τον προσδιορισμό των κατάλληλων τοποθεσιών είναι το κατά πόσον μπορούν ακόμη να εγκατασταθούν πρόσθετες παραγωγικές ικανότητες σε μια υφιστάμενη εγκατάσταση («περιθώριο διεύρυνσης ή προσαρμογής») και το κατά πόσον οι υφιστάμενες εγκαταστάσεις στην εν λόγω τοποθεσία είναι συμβατές με το προβλεπόμενο σχέδιο («συμβατή δομή»).
               
            
                  (75)
               
               
                  Κατ' εφαρμογή των κριτηρίων αυτών, το [τμήμα ελέγχου του ομίλου] προσδιόρισε τέσσερις πιθανές τοποθεσίες. Με βάση τα εταιρικά έγγραφα που προσκόμισε η Ουγγαρία, ο προκαταρκτικός χαρακτήρας της αξιολόγησης των τεσσάρων σεναρίων επένδυσης από το [τμήμα ελέγχου του ομίλου] συζητήθηκε από την AUDI και τον όμιλο την […] 2009 (23).
                  
                     Πίνακας ΙΙ
                  
                  
                     Επενδυτικές επιλογές
                  
                  
                              Επιλογή
                           
                           
                              Περιγραφή της επιλογής
                           
                        
                              Επιλογή Α
                              {[τοποθεσία 2 σε ενισχυόμενη περιοχή εντός του ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ], [τοποθεσία 3 σε μη ενισχυόμενη περιοχή εντός ΕΟΧ], Győr}
                           
                           
                              Παραγωγή του A3 Sedan στην [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ]· κατασκευή αμαξώματος και βαφή του Audi TT (24) και του A3 Cabriolet στην [τοποθεσία 3 σε μη ενισχυόμενη περιοχή εντός ΕΟΧ] και παράδοση των βαμμένων αμαξωμάτων στο Győr (HU) για συναρμολόγηση.
                           
                        
                              Επιλογή Β
                              {[τοποθεσία 2 σε ενισχυόμενη περιοχή εντός του ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ], [τοποθεσία 1 σε μη ενισχυόμενη περιοχή εντός ΕΟΧ], [τοποθεσία 3 σε μη ενισχυόμενη περιοχή εντός ΕΟΧ]}
                           
                           
                              Παραγωγή του A3 Sedan στην [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ]· παραγωγή του A3 Cabriolet στην [τοποθεσία 1 σε μη ενισχυόμενη περιοχή εντός ΕΟΧ], και παραγωγή του Audi TT στην [τοποθεσία 3 σε μη ενισχυόμενη περιοχή εντός ΕΟΧ]
                           
                        
                              Επιλογή Γ
                              {[τοποθεσία 2 σε ενισχυόμενη περιοχή εντός του ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ], [τοποθεσία 1 σε μη ενισχυόμενη περιοχή εντός ΕΟΧ]}
                           
                           
                              Παραγωγή των A3 Sedan και Audi TT στην [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ]· Παραγωγή του A3 Cabriolet στην [τοποθεσία 1 σε μη ενισχυόμενη περιοχή στον ΕΟΧ]
                           
                        
                              Επιλογή Δ
                              (Győr)
                           
                           
                              Παραγωγή των A3 Sedan, A3 Cabriolet και Audi TT στο Győr (HU)
                           
                        
            
                  (76)
               
               
                  Τα εταιρικά έγγραφα περιλαμβάνουν και συγκρίνουν ως προς τις επιλογές αυτές το κόστος παραγωγής που συνδέεται με την εκάστοτε τοποθεσία εγκατάστασης, το οποίο αποτελείται από τις επενδυτικές δαπάνες και τις δαπάνες παραγωγής που θα προκύψουν κατά την περίοδο αναφοράς.
               
            
                  (77)
               
               
                  Με βάση τις εν λόγω δαπάνες παραγωγής και λαμβάνοντας υπόψη το γεγονός ότι η [τοποθεσία 3 σε μη ενισχυόμενη περιοχή εντός ΕΟΧ] είχε εξαντλήσει τα όρια παραγωγικής ικανότητας και ότι οποιαδήποτε πρόσθετη παραγωγή θα απαιτούσε μεγάλες διαρθρωτικές δαπάνες, το διοικητικό συμβούλιο του ομίλου αποφάσισε την […] 2010, όπως αποδεικνύεται από τα υποβληθέντα πρακτικά της συνεδρίασης, να αποκλείσει τις επιλογές Α και Β από τον περαιτέρω σχεδιασμό και κάλεσε την AUDI i) να προβεί σε περαιτέρω σχεδιασμό για την παραγωγή οχημάτων στη μονάδα του Győr· ii) να εκπονήσει συστάσεις απόφασης για το εποπτικό συμβούλιο της VW και της AUDI, καθώς και για την επιτροπή K-VAI (25) iii) και να λάβει τα αναγκαία μέτρα για τη λήψη κρατικής ενίσχυσης.
               
            
                  (78)
               
               
                  Βάσει συστάσεως από το [τμήμα ελέγχου], στην οποία συγκρίνονταν οι επικαιροποιημένοι υπολογισμοί για τις επιλογές Γ και Δ, και λαμβάνοντας υπόψη τις πιθανές ενισχύσεις περιφερειακού χαρακτήρα από το ουγγρικό κράτος, η K-VAI αποφάσισε στις 14 Δεκεμβρίου 2010 την τοποθέτηση της επένδυσης στο Győr (δηλαδή την επιλογή Δ). Η Ουγγαρία υπέβαλε αποδεικτικά στοιχεία ως προς την ανάλυση σεναρίου αντίθετης περίπτωσης, που περιγράφεται στο παράρτημα 1 της παρούσας απόφασης, αλλά δεν έχει δημοσιευτεί για λόγους επιχειρηματικού απορρήτου, και υπέβαλε αντίγραφο των πρακτικών της συνεδρίασης.
               
            5.5.4.   Αναλογικότητα της ενίσχυσης
      
      
                  (79)
               
               
                  Για να αποδείξει την αναλογικότητα της ενίσχυσης, η Ουγγαρία βασίστηκε στους υπολογισμούς που χρησιμοποιήθηκαν για την αξιολόγηση των δημιουργούμενων κινήτρων.
               
            
                  (80)
               
               
                  Ο τελικός υπολογισμός που χρησιμοποιείται από την Ουγγαρία για την επεξήγηση του σεναρίου αντίθετης περίπτωσης και την απόδειξη της δημιουργίας κινήτρων δείχνει ότι, σε σύγκριση με την επιλογή Γ, η επιλογή Δ έχει μειονέκτημα κόστους 143,3 εκατ. ευρώ (παρούσα αξία κατά τη στιγμή της απόφασης του δικαιούχου περί επένδυσης και τοποθεσίας, δηλαδή παρούσα αξία το 2010).
               
            
                  (81)
               
               
                  Αυτό το μειονέκτημα κόστους ανέρχεται σε 153,8 εκατ. ευρώ σε τιμές 2013 (26), που είναι το έτος που χρησιμοποιείται για τον υπολογισμό της ενίσχυσης και, ως εκ τούτου, επίσης, για την αναλογικότητα.
               
            
                  (82)
               
               
                  Παρά τη μέγιστη επιτρεπτή ενίσχυση των 133,3 εκατ. ευρώ (σε παρούσα αξία του 2013), (27) εξακολουθεί να υπάρχει μειονέκτημα κόστους της τάξεως των 20,5 εκατ. ευρώ για την επιλογή Δ.
               
            
                  (83)
               
               
                  Η Ουγγαρία θεωρεί ότι η ενίσχυση είναι αναλογική, δεδομένου ότι δεν αντισταθμίζει πλήρως το μειονέκτημα της τοποθεσίας.
               
            5.5.5.   Αρνητικές επιπτώσεις της ενίσχυσης στον ανταγωνισμό και στις συναλλαγές
      
      
                  (84)
               
               
                  Η Ουγγαρία τονίζει ότι η περιφερειακή ενίσχυση είναι αναγκαία μόνο για την αντιστάθμιση του επιπλέον κόστους της επιλογής Δ (επέκταση της εγκατάστασης παραγωγής στο Győr) σε σχέση με την επιλογή Γ (παραγωγή στις υφιστάμενες μονάδες της [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ] και της [τοποθεσία 1 σε μη ενισχυόμενη περιοχή εντός ΕΟΧ]). Η ενίσχυση είναι αναλογική και δεν επηρεάζει τον ανταγωνισμό, καθώς το επενδυτικό σχέδιο και οι προκύπτουσες επιπτώσεις του στον ανταγωνισμό και στις συναλλαγές θα συνέβαιναν σε οποιαδήποτε περίπτωση.
               
            5.6.   ΠΑΡΑΤΗΡΗΣΕΙΣ ΤΗΣ ΟΥΓΓΑΡΙΑΣ ΣΧΕΤΙΚΑ ΜΕ ΤΗ ΝΟΜΙΜΟΤΗΤΑ ΤΟΥ ΜΕΤΡΟΥ
      
      
                  (85)
               
               
                  Οι ουγγρικές αρχές συνεχίζουν να υποστηρίζουν την άποψή τους, ότι η ενίσχυση δεν δύναται να χαρακτηριστεί ως παράνομη ενίσχυση κατά την έννοια του άρθρου 1 στοιχείο στ) του κανονισμού (ΕΕ) 2015/1589 του Συμβουλίου (28) (εφεξής «διαδικαστικός κανονισμός»). Στο πλαίσιο αυτό, οι ουγγρικές αρχές διευκρινίζουν τα ακόλουθα:
               
            
                  (86)
               
               
                  Το άρθρο 108 παράγραφος 3 της ΣΛΕΕ υποχρεώνει τα κράτη μέλη να κοινοποιούν τα σχεδιαζόμενα μέτρα ενίσχυσης στην Επιτροπή. Με την έκδοση του κανονισμού για την απαλλαγή κατά κατηγορία των αυτοκίνητων οχημάτων για τις περιφερειακές επενδυτικές ενισχύσεις (εφεξής «ΚΑΚ για τις ΠΕ») (29), η Επιτροπή περιόρισε την υποχρέωση αυτή στα μέτρα που υπερβαίνουν το όριο κοινοποίησης. Οι ουγγρικές αρχές ερμήνευσαν τη διάταξη αυτή με την έννοια ότι τα μέτρα ενίσχυσης, κάτω από το όριο κοινοποίησης και βάσει υφιστάμενου καθεστώτος, μπορούν να χορηγηθούν σε όλες τις περιπτώσεις και να τεθούν σε ισχύ στο πλαίσιο των αρμοδιοτήτων των κρατών μελών.
               
            
                  (87)
               
               
                  Η Ουγγαρία υποστηρίζει περαιτέρω ότι η ερμηνεία αυτή είναι επίσης ευθυγραμμισμένη με τις διατάξεις της ανακοίνωσης για την αναλυτική αξιολόγηση, γεγονός που κατά τη γνώμη της επιβεβαιώνει ότι τα κράτη μέλη διατηρούν τη δυνατότητα να χορηγήσουν ενίσχυση μέχρι το επίπεδο που αντιστοιχεί στο μέγιστο επιτρεπόμενο ποσό που μια επένδυση με επιλέξιμες δαπάνες ύψους 100 εκατ. ευρώ μπορεί να λάβει σύμφωνα με τους ισχύοντες κανόνες, ακόμη και όταν η Επιτροπή έχει εκδώσει αρνητική απόφαση (30).
               
            
                  (88)
               
               
                  Επιπλέον, η εν λόγω προσέγγιση και η ερμηνεία ουδέποτε αμφισβητήθηκαν από την Επιτροπή τόσο στο πλαίσιο της παρούσας διαδικασίας κοινοποίησης όσο και κατά τις προηγούμενες κοινοποιήσεις που πραγματοποιήθηκαν από τις ουγγρικές αρχές (31) και η Ουγγαρία είναι, περαιτέρω, της άποψης ότι η Επιτροπή ερμήνευσε την υποχρέωση κοινοποίησης από τα κράτη μέλη κατά τρόπο παρόμοιο με αυτόν που εφάρμοσαν οι ουγγρικές αρχές κατά το παρελθόν (32).
               
            
                  (89)
               
               
                  Επιπλέον, οι ουγγρικές αρχές επισημαίνουν επίσης ότι, με βάση την πάγια νομολογία των Ευρωπαϊκών Δικαστηρίων (33), τα κράτη μέλη που τηρούν την υποχρέωση κοινοποίησης βάσει του άρθρου 108 παράγραφος 3 της ΣΛΕΕ δεν δύνανται να τεθούν σε πιο επιζήμια θέση σε σύγκριση με εκείνα που παραβαίνουν την υποχρέωση κοινοποίησης, καθώς αυτό θα ήταν αντίθετο προς τον βασικό στόχο του άρθρου 108 παράγραφος 3 της ΣΛΕΕ. Ως εκ τούτου, μια ερμηνεία που δεν επιτρέπει στα κράτη μέλη να χορηγήσουν την ενίσχυση μέχρι το όριο ατομικής κοινοποίησης θα ήταν αντίθετη με τη νομολογία, με εκτεταμένο αρνητικό αποτέλεσμα τόσο για τα κράτη μέλη όσο και για τους δικαιούχους.
               
            
                  (90)
               
               
                  Σύμφωνα με τις ανωτέρω διατάξεις, οι ουγγρικές αρχές αποφάσισαν να προχωρήσουν με τις απαλλασσόμενες ενισχύσεις υπέρ της AHM βάσει ενός υφιστάμενου καθεστώτος ενίσχυσης (XR 47/2011). Ωστόσο, το χορηγούμενο ποσό δεν υπερέβαινε το εφαρμοστέο όριο κοινοποίησης, ενώ το μέρος της ενίσχυσης που υπερβαίνει το κατώτατο όριο χορηγήθηκε υπό την αίρεση της τελικής απόφασης της Επιτροπής. Οι ουγγρικές αρχές επιβεβαιώνουν ότι καμία ενίσχυση πάνω από το όριο κοινοποίησης δεν καταβλήθηκε, ούτε πρόκειται να καταβληθεί χωρίς την έγκριση της Επιτροπής.
               
            
                  (91)
               
               
                  Ως εκ τούτου, οι ουγγρικές αρχές θεωρούν ότι έχουν συμμορφωθεί πλήρως με την υποχρέωση κοινοποίησης στην Επιτροπή του ποσού της ενίσχυσης που υπερβαίνει το όριο κοινοποίησης· συνεπώς, η ενίσχυση υπέρ της AHM δεν συνιστά «παράνομη ενίσχυση».
               
            6.   ΑΞΙΟΛΟΓΗΣΗ ΤΟΥ ΜΕΤΡΟΥ / ΤΗΣ ΕΝΙΣΧΥΣΗΣ
      
      6.1.   ΥΠΑΡΞΗ ΕΝΙΣΧΥΣΗΣ
      
      
                  (92)
               
               
                  Η χρηματοδοτική στήριξη με τη μορφή άμεσης επιχορήγησης και ελάφρυνσης του εταιρικού φόρου χορηγήθηκε/θα χορηγηθεί από τις ουγγρικές αρχές και χρηματοδοτείται από τον γενικό προϋπολογισμό του κράτους. Συνεπώς, η στήριξη παρέχεται από κράτος μέλος και χρηματοδοτείται με κρατικούς πόρους, κατά την έννοια του άρθρου 107 παράγραφος 1 της ΣΛΕΕ.
               
            
                  (93)
               
               
                  Επειδή η ενίσχυση χορηγείται σε μία εταιρεία, την AHM, το εν λόγω μέτρο έχει επιλεκτικό χαρακτήρα.
               
            
                  (94)
               
               
                  Η χρηματοδοτική στήριξη με τη μορφή ελάφρυνσης του εταιρικού φόρου απαλλάσσει την εταιρεία από δαπάνες που υπό κανονικές συνθήκες θα βάρυναν την ίδια. Η χρηματοδοτική στήριξη με τη μορφή άμεσης επιχορήγησης παρέχει στην εταιρεία ένα πλεονέκτημα, το οποίο δεν θα είχε υπό κανονικές συνθήκες αγοράς. Ως εκ τούτου, η εταιρεία αποκομίζει οικονομικό πλεονέκτημα έναντι των ανταγωνιστών της.
               
            
                  (95)
               
               
                  Η χρηματοδοτική στήριξη χορηγήθηκε/θα χορηγηθεί για επένδυση στον κλάδο των αυτοκινήτων, η οποία υπόκειται σε εντατικές συναλλαγές μεταξύ κρατών μελών και αντικαθιστά σταδιακά τις προμήθειες ενδιάμεσων προϊόντων από άλλα κράτη μέλη. Ως εκ τούτου, το μέτρο αυτό επηρεάζει τις συναλλαγές μεταξύ των κρατών μελών.
               
            
                  (96)
               
               
                  Η ευνοϊκή μεταχείριση της AHM και της παραγωγής της συνεπάγεται νόθευση ή απειλή νόθευσης του ανταγωνισμού.
               
            
                  (97)
               
               
                  Ως εκ τούτου, η Επιτροπή διαπιστώνει ότι το προβλεπόμενο μέτρο συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης.
               
            6.2.   ΝΟΜΙΜΟΤΗΤΑ ΤΟΥ ΜΕΤΡΟΥ ΕΝΙΣΧΥΣΗΣ
      
      
                  (98)
               
               
                  Η Επιτροπή επισημαίνει ότι οι ουγγρικές αρχές κοινοποίησαν ολόκληρη τη δέσμη ενισχύσεων στην AHM, ωστόσο μόνο το ποσό που υπερβαίνει το όριο κοινοποίησης χορηγήθηκε υπό τον όρο της έγκρισης της Επιτροπής, ενώ το ποσό κάτω από το όριο κοινοποίησης είχε καταβληθεί με βάση ένα καθεστώς ενισχύσεων απαλλαγής κατά κατηγορία. Η Επιτροπή θεωρεί ότι η προσέγγιση αυτή παραβαίνει το άρθρο 108 παράγραφος 3 της ΣΛΕΕ και ως εκ τούτου, η ενίσχυση είναι παράνομη, όπως ορίζεται στο άρθρο 1 στοιχείο στ) του διαδικαστικού κανονισμού.
               
            
                  (99)
               
               
                  Η Επιτροπή διαφωνεί με τα επιχειρήματα που προβλήθηκαν από τις ουγγρικές αρχές όσον αφορά την ερμηνεία του ΚΑΚ για τις ΠΕ. Σύμφωνα με το άρθρο 7 στοιχείο ε) του ΚΑΚ για τις ΠΕ, η περιφερειακή ενίσχυση εξακολουθεί να υπόκειται στην υποχρέωση κοινοποίησης δυνάμει του άρθρου 108 παράγραφος 3 της ΣΛΕΕ, εάν το συνολικό ποσό της ενίσχυσης από όλες τις πηγές υπερβαίνει το 75 % του μέγιστου ποσού που θα μπορούσε να λάβει μια επένδυση με επιλέξιμες δαπάνες 100 εκατ. ευρώ, εφαρμόζοντας το τυποποιημένο ανώτατο όριο που ισχύει για τις μεγάλες επιχειρήσεις στον εγκεκριμένο χάρτη περιφερειακών ενισχύσεων κατά την ημερομηνία χορήγησης της ενίσχυσης. Η διάταξη αυτή, που αντιστοιχεί στην παράγραφο 64 των ΚΓΠΕ 2007-2013, αντικαταστάθηκε από το άρθρο 6 παράγραφος 2 του κανονισμού (ΕΚ) αριθ. 800/2008 της Επιτροπής (34) («ΓΚΑΚ»).
               
            
                  (100)
               
               
                  Τα καθεστώτα ενίσχυσης που χρησιμοποιήθηκαν από τις ουγγρικές αρχές για τη δέσμη ενισχύσεων προς την AHM αναφέρονται στο άρθρο 7 στοιχείο ε) του ΚΑΚ για τις ΠΕ και στην παράγραφο 64 των ΚΓΠΕ 2007-2013.
               
            
                  (101)
               
               
                  Οι επιλέξιμες δαπάνες της επένδυσης υπερβαίνουν το ποσό των 100 εκατ. ευρώ και το συνδυασμένο ποσό της ενίσχυσης (επιχορήγηση και φορολογική ελάφρυνση) είναι υψηλότερο από το όριο κοινοποίησης. Για τον υπολογισμό του ορίου κοινοποίησης πρέπει να λαμβάνεται υπόψη η ενίσχυση από όλες τις πηγές. Η θέση αυτή επιβεβαιώθηκε από την Επιτροπή στο πλαίσιο προηγούμενης υπόθεσης (SA. 32036 — υπόθεση Mondi Swiecie (35)). Όταν σημειώνεται υπέρβαση του ορίου αυτού, η δέσμη ενισχύσεων, στο σύνολό της (36), δεν εμπίπτει στο πεδίο εφαρμογής του ΚΑΚ για τις ΠΕ και πρέπει να κοινοποιείται στην Επιτροπή, η οποία θα αξιολογήσει τη συμβατότητά της με βάση τις ισχύουσες κατευθυντήριες γραμμές. Στο πλαίσιο αυτό, η Επιτροπή αξιολόγησε το σύνολο των ενισχύσεων που κοινοποιήθηκαν από τις ουγγρικές αρχές με βάση τα γενικά κριτήρια συμβατότητας των ΚΓΠΕ 2007-2013 και στην απόφασή κίνησης της διαδικασίας κατέληξε στο συμπέρασμα ότι, ενώ τα κριτήρια αυτά πληρούνταν, υπήρχαν αμφιβολίες όσον αφορά την τήρηση των ορίων της αγοράς που προβλέπονται στην παράγραφο 68 των ΚΓΠΕ 2007-2013. Ως εκ τούτου, θα ήταν αντίθετο προς τους ισχύοντες κανόνες να εφαρμοστούν οι όροι συμβατότητας των ΚΓΠΕ 2007-2013 στην κοινοποιηθείσα δέσμη ενίσχυσης, αλλά να θεωρηθεί ότι το ποσό κάτω από το όριο κοινοποίησης μπορεί να χορηγηθεί νόμιμα με βάση τα υφιστάμενα καθεστώτα και τις διατάξεις του ΚΑΚ για τις ΠΕ, προτού η Επιτροπή λάβει απόφαση σχετικά με το κοινοποιηθέν μέτρο ενίσχυσης.
               
            
                  (102)
               
               
                  Σχετικά με την υποσημείωση στην παράγραφο 56 της ανακοίνωσης για την αναλυτική αξιολόγηση, η Επιτροπή έχει ήδη απορρίψει το επιχείρημα ότι η εξουσία της να εξετάσει τη συμβατότητα του μέτρου ενίσχυσης σύμφωνα με την ανακοίνωση για την αναλυτική αξιολόγηση περιορίζεται στο ποσό της ζητηθείσας ενίσχυσης που υπερβαίνει το όριο κοινοποίησης (37). Η Επιτροπή οφείλει να υπενθυμίσει την υποχρέωσή της να επαληθεύει, με βάση μια λεπτομερέστερη αξιολόγηση, τη δημιουργία κινήτρων και την αναλογικότητα των μέτρων ενίσχυσης στα οποία είναι εφαρμοστέα η εν λόγω αναλυτική αξιολόγηση, δηλαδή κοινοποιήσιμες περιφερειακές ενισχύσεις που χορηγούνται για μεγάλα επενδυτικά σχέδια τα οποία πληρούν τους σχετικούς όρους που καθορίζονται στις ΚΓΠΕ 2007-2013.
               
            
                  (103)
               
               
                  Όσον αφορά τη δυνατότητα χορήγησης ενίσχυσης έως το όριο κοινοποίησης που προβλέπεται στο άρθρο 6 παράγραφος 2 του ΓΚΑΚ, είναι σημαντικό να σημειωθεί ότι η διατύπωση της υποσημείωσης στην παράγραφο 56 της ανακοίνωσης για την αναλυτική αξιολόγηση απλώς αναφέρει ότι το κράτος μέλος διατηρεί τη δυνατότητα να χορηγήσει ενίσχυση μέχρι το όριο κοινοποίησης. Η λογική της αρχιτεκτονικής των εφαρμοστέων κανόνων (ΚΑΚ για τις ΠΕ, ΚΓΠΕ 2007-2013, ανακοίνωση για την αναλυτική αξιολόγηση) είναι ότι, όταν το ποσό της ενίσχυσης από όλες τις πηγές περιορίζεται στο όριο κοινοποίησης, το κράτος μέλος δεν υποχρεούται να υποβάλει το σχέδιο για αναλυτική αξιολόγηση από την Επιτροπή και δύναται να εφαρμόσει το μέτρο ενίσχυσης σύμφωνα με τους όρους που καθορίζονται στον κανονισμό απαλλαγής κατά κατηγορία. Ωστόσο, εάν το κράτος μέλος αποφασίσει να χορηγήσει μια δέσμη ενισχύσεων που υπερβαίνει το όριο κοινοποίησης, στην υποχρέωση κοινοποίησης υπόκειται το συνολικό ποσό της ενίσχυσης και η συμβατότητά της αξιολογείται με βάση τις ισχύουσες κατευθυντήριες γραμμές. Αυτό ακριβώς εκφράζεται και στην αιτιολογική σκέψη 7 του ΓΚΑΚ όπου αναφέρεται ότι «οι κρατικές ενισχύσεις κατά την έννοια του άρθρου 87 παράγραφος 1 της Συνθήκης που δεν καλύπτονται από τον παρόντα κανονισμό θα εξακολουθούν να υπόκεινται στην υποχρέωση κοινοποίησης του άρθρου 88 παράγραφος 3 της Συνθήκης. Ο παρών κανονισμός δεν πρέπει να θίγει τη δυνατότητα των κρατών μελών να κοινοποιούν ενισχύσεις των οποίων οι στόχοι ανταποκρίνονται στους στόχους που καλύπτονται από τον παρόντα κανονισμό. Οι ενισχύσεις αυτές θα αξιολογούνται από την Επιτροπή ιδίως βάσει των προϋποθέσεων που προσδιορίζονται στον παρόντα κανονισμό και σύμφωνα με τα κριτήρια που ορίζονται σε συγκεκριμένες κατευθυντήριες γραμμές ή πλαίσια που εκδίδονται από την Επιτροπή κάθε φορά που το οικείο μέτρο ενίσχυσης εμπίπτει στο πεδίο εφαρμογής τέτοιου συγκεκριμένου μέσου».
               
            
                  (104)
               
               
                  Πριν η Επιτροπή λάβει απόφαση σχετικά με την κοινοποιηθείσα ενίσχυση, το κράτος μέλος μπορεί να αποσύρει την κοινοποίηση και να χορηγήσει την ενίσχυση με βάση τον εφαρμοστέο κανονισμό απαλλαγής κατά κατηγορία, εφόσον το ποσό της ενίσχυσης μειώνεται στο όριο κοινοποίησης ή κάτω από αυτό και εφόσον τηρούνται όλες οι διατάξεις του εφαρμοζόμενου κανονισμού απαλλαγής κατά κατηγορία.
               
            
                  (105)
               
               
                  Οι ουγγρικές αρχές επικαλούνται την προγενέστερη πρακτική στις αποφάσεις της Επιτροπής (38). Η Επιτροπή θεωρεί ότι οι περιστάσεις στην προαναφερθείσα υπόθεση Ibiden δεν είναι συγκρίσιμες με την παρούσα υπόθεση, δεδομένου ότι η απόφαση ελήφθη επί διαφορετικής νομικής βάσης (ΚΓΠΕ 2000-2006) και δυνάμει του ΠΤΠ 2002 (39), και όχι κατ' εφαρμογή των ΚΑΚ για τις ΠΕ και των ΚΓΠΕ 2007-2013. Σε κάθε περίπτωση, η Επιτροπή ανέπτυξε μια διαφορετική πρακτική λήψης αποφάσεων κατά τα τελευταία έτη (π.χ. στις αποφάσεις Mondi και BMW που αναφέρονται ανωτέρω).
               
            
                  (106)
               
               
                  Τέλος, τα ανωτέρω συμπεράσματα δεν αναιρούνται από το επιχείρημα ότι η νομολογία καθόρισε ότι τα κράτη μέλη που τηρούν την υποχρέωση κοινοποίησης βάσει του άρθρου 108 παράγραφος 3 της ΣΛΕΕ δεν μπορούν να τεθούν σε δυσμενέστερη θέση έναντι εκείνων που είχαν παραβιάσει την υποχρέωση κοινοποίησης. Η Επιτροπή επισημαίνει ότι, κατά την προαναφερθείσα απόφαση (40), το επιχείρημα αυτό αφορά την αξιολόγηση της συμβατότητας ενός μέτρου ενίσχυσης που τέθηκε σε εφαρμογή κατά παράβαση των υποχρεώσεων που απορρέουν από το άρθρο 108 παράγραφος 3 της ΣΛΕΕ. Το Δικαστήριο κατέληξε στο συμπέρασμα ότι η πρόσθετη απαίτηση να λαμβάνονται υπόψη οι πραγματικές επιπτώσεις της ενίσχυσης που έχει ήδη τεθεί σε εφαρμογή, θα παρακινούσε τα κράτη μέλη να κοινοποιούν στην Επιτροπή επενδυτικά σχέδια μόνο αφού έχουν ήδη ολοκληρωθεί και θα στερούσε την αποτελεσματικότητα της απαγόρευσης του άρθρου 108 παράγραφος 3 της ΣΛΕΕ. Ως εκ τούτου, η Επιτροπή θεωρεί ότι η νομολογία την οποία επικαλέστηκαν οι ουγγρικές αρχές δεν είναι συναφής όσον αφορά την υποχρέωση κοινοποίησης βάσει του άρθρου 108 παράγραφος 3 της ΣΛΕΕ.
               
            
                  (107)
               
               
                  Με βάση τα ανωτέρω, η Επιτροπή συνάγει το συμπέρασμα ότι η ενίσχυση που χορηγήθηκε στην AHM είναι παράνομη. Το συμπέρασμα αυτό, ωστόσο, δεν επηρεάζει την αξιολόγηση της συμβατότητας με την εσωτερική αγορά.
               
            6.3.   ΝΟΜΙΚΗ ΒΑΣΗ ΤΗΣ ΑΞΙΟΛΟΓΗΣΗΣ
      
      
                  (108)
               
               
                  Σκοπός της ενίσχυσης είναι η προώθηση της περιφερειακής ανάπτυξης. Καθώς η συμφωνία χορήγησης για την επένδυση χωρίς το ελασματουργείο υπεγράφη στις 6 Ιουλίου 2011 (και για το ελασματουργείο στις 26 Σεπτεμβρίου 2011), μόνο υπό την αίρεση της έγκρισης της Επιτροπής, η Επιτροπή θεωρεί ότι η ενίσχυση χορηγήθηκε πριν από τον Ιούλιο 2014 και, συνεπώς, πρέπει να αξιολογηθεί —σύμφωνα με την παράγραφο 188 των ΚΓΠΕ 2014-2020— βάσει των ΚΓΠΕ 2007-2013, και συγκεκριμένα τις διατάξεις για τις περιφερειακές επενδυτικές ενισχύσεις προς μεγάλα επενδυτικά σχέδια που προβλέπονται στην παράγραφο 68. Εάν οι παρατηρήσεις που ελήφθησαν σε απάντηση στην κίνηση της επίσημης διαδικασίας έρευνας εντός της ταχθείσας προθεσμίας δεν επιτρέψουν στην Επιτροπή να διαπιστώσει χωρίς καμία αμφιβολία ότι δεν υφίσταται υπέρβαση των ορίων που προβλέπονται στην παράγραφο 68 στοιχείο α) και στην παράγραφο 68 στοιχείο β) των ΚΓΠΕ 2007-2013, απαιτείται η διεξαγωγή αναλυτικής αξιολόγησης βάσει των κριτηρίων που καθορίζονται στην ανακοίνωση για την αναλυτική αξιολόγηση.
               
            
                  (109)
               
               
                  Η Επιτροπή πρέπει να διενεργήσει την αξιολόγησή της σε τρία στάδια:
                  
                              —
                           
                           
                              πρώτον, πρέπει να επιβεβαιώσει ότι το μέτρο είναι συμβατό με τις γενικές διατάξεις των ΚΓΠΕ 2007-2013·
                           
                        
                              —
                           
                           
                              δεύτερον, πρέπει να επαληθεύσει κατά πόσον μπορεί να αποκλείσει χωρίς αμφιβολία ότι οι έλεγχοι που ορίζονται στην παράγραφο 68 στοιχεία α) και β) των ΚΓΠΕ 2007-2013 δεν απαιτούν αναλυτική αξιολόγηση·
                           
                        
                              —
                           
                           
                              τρίτον, ανάλογα με το αποτέλεσμα της αξιολόγησης στο δεύτερο στάδιο, η Επιτροπή μπορεί να χρειαστεί να προβεί σε αναλυτική αξιολόγηση (41).
                           
                        
            6.4.   ΣΥΜΒΑΤΟΤΗΤΑ ΤΟΥ ΜΕΤΡΟΥ ΜΕ ΤΑ ΒΑΣΙΚΑ ΚΡΙΤΗΡΙΑ ΣΥΜΒΑΤΟΤΗΤΑΣ ΤΩΝ ΚΓΠΕ 2007-2013
      
      
                  (110)
               
               
                  Η Επιτροπή έχει ήδη διαπιστώσει στην αιτιολογική σκέψη 54 της απόφασης κίνησης της διαδικασίας ότι η ενίσχυση πληροί τα γενικά κριτήρια συμβατότητας των ΚΓΠΕ 2007-2013. Από την επίσημη έρευνα δεν προέκυψε κανένα στοιχείο που να θέτει υπό αμφισβήτηση την ως άνω αξιολόγηση. Η Επιτροπή σημειώνει ειδικότερα τα ακόλουθα:
                  
                              —
                           
                           
                              Η ενίσχυση χορηγείται κατ' εφαρμογή ενός καθεστώτος απαλλαγής κατά κατηγορία (επιδότηση βάσει του καθεστώτος ενίσχυσης XR 47/2007) και ενός εγκεκριμένου καθεστώτος ενισχύσεων (φορολογική απαλλαγή βάσει του καθεστώτος ενισχύσεων N 651/2006). Αμφότερα τα καθεστώτα πληρούν τα τυπικά κριτήρια συμβατότητας των ΚΓΠΕ 2007-2013.
                           
                        
                              —
                           
                           
                              Το έργο που πρόκειται να ενισχυθεί βρίσκεται στο Győr, στην περιφέρεια της Δυτικής Υπερδουναβίας (Nyugat-Dunántúl), μια περιοχή επιλέξιμη για περιφερειακή επενδυτική ενίσχυση, όπως ορίζεται από τον εφαρμοστέο χάρτη εθνικών περιφερειακών ενισχύσεων της Ουγγαρίας.
                           
                        
                              —
                           
                           
                              Δεν υπάρχει καμία ένδειξη ότι ο όμιλος VW εν γένει ή ειδικότερα η AHM αποτελεί προβληματική επιχείρηση κατά την έννοια των κοινοτικών κατευθυντήριων γραμμών σχετικά με τις κρατικές ενισχύσεις διάσωσης και αναδιάρθρωσης προβληματικών επιχειρήσεων (42). Ως εκ τούτου, ο δικαιούχος της ενίσχυσης είναι επιλέξιμος για περιφερειακές ενισχύσεις σύμφωνα με την παράγραφο 9 των ΚΓΠΕ 2007-2013.
                           
                        
                              —
                           
                           
                              Το σχέδιο αποτελεί αρχική επένδυση κατά την έννοια της παραγράφου 34 των ΚΓΠΕ 2007-2013. Η αρχική επένδυση ορίζεται στην παράγραφο 34 των ΚΓΠΕ 2007-2013 ως επένδυση σε υλικά και άυλα περιουσιακά στοιχεία που συνδέονται με τη i) δημιουργία νέας εγκατάστασης, ii) την επέκταση υπάρχουσας εγκατάστασης, iii) τη διαφοροποίηση της παραγωγής με νέα πρόσθετα προϊόντα και iv) μια θεμελιώδη μεταβολή στη συνολική παραγωγική διαδικασία της υπάρχουσας εγκατάστασης. Το επενδυτικό έργο αφορά μια επένδυση σε μια υφιστάμενη εγκατάσταση και περιλαμβάνει στοιχεία 1) θεμελιώδους αλλαγής της διαδικασίας παραγωγής (αντικατάσταση του συστήματος βάσει τεχνολογίας πλατφόρμας μέσω της τεχνολογίας MQB), σε συνδυασμό με αυξημένη τυποποίηση και κάθετη ολοκλήρωση της διαδικασίας παραγωγής (πλήρως καθετοποιημένο εργοστάσιο κατασκευής αυτοκινήτων, αντί για εργοστάσιο συναρμολόγησης), 2) διαφοροποίησης της παραγωγής της εγκατάστασης (νέο A3 Sedan, μέρη του αμαξώματος από το ελασματουργείο), καθώς και 3) επέκταση της ικανότητας συναρμολόγησης.
                           
                        
                              —
                           
                           
                              Σύμφωνα με την παράγραφο 40 των ΚΓΠΕ 2007-2013, η AHM υποχρεούται να διατηρήσει την επένδυση στην οικεία περιφέρεια τουλάχιστον για περίοδο 5 ετών μετά την ολοκλήρωση του σχεδίου.
                           
                        
                              —
                           
                           
                              Η οικονομική συνεισφορά του δικαιούχου, σε συμμόρφωση με την παράγραφο 39 των ΚΓΠΕ 2007-2013, ανέρχεται σε ποσοστό τουλάχιστον 25 % των επιλέξιμων δαπανών, με μορφή που δεν περιέχει στοιχεία κρατικής ενίσχυσης.
                           
                        
                              —
                           
                           
                              Οι τυπικές απαιτήσεις όσον αφορά τη δημιουργία κινήτρων, όπως προβλέπονται στην παράγραφο 38 των ΚΓΠΕ 2007-2013, ικανοποιούνται.
                           
                        
                              —
                           
                           
                              Οι επιλέξιμες δαπάνες για την επενδυτική ενίσχυση (βλέπε πίνακα ΙΙ ανωτέρω) καθορίζονται σύμφωνα με τις ΚΓΠΕ 2007-2013 και τηρούνται οι κανόνες σώρευσης.
                           
                        
                              —
                           
                           
                              Οι προηγούμενες επενδύσεις δεν εμπίπτουν στην τριετή περίοδο που καθορίζει ένα ενιαίο επενδυτικό σχέδιο.
                           
                        
                              —
                           
                           
                              Η προβλεπόμενη συνολική επιλέξιμη δαπάνη για το έργο με βάση την παρούσα αξία είναι 355 550 εκατ. HUF (1 186 εκατ. ευρώ) προεξοφλημένη κατά την ημερομηνία της σχετικής κοινοποίησης. Σύμφωνα με τον μηχανισμό προσαρμογής που προβλέπεται στην παράγραφο 67 των ΚΓΠΕ 2007-2013, η μέγιστη επιτρεπόμενη ένταση ενίσχυσης για το σχέδιο ανέρχεται στο 11,24 % του ΑΙΕ (ακαθάριστο ισοδύναμο επιχορήγησης).
                           
                        
                              —
                           
                           
                              Δεδομένου ότι το ποσοστό της προτεινόμενης ενίσχυσης (39 952 εκατ. ουγγρικά φιορίνια· 133,3 εκατ. ευρώ σε παρούσα αξία· ένταση ενίσχυσης 11,24 %) δεν υπερβαίνει τη μέγιστη επιτρεπόμενη ένταση ενίσχυσης, η προτεινόμενη ένταση ενίσχυσης για το σχέδιο συμμορφώνεται με τις ΚΓΠΕ 2007-2013. Η Ουγγαρία επιβεβαίωσε ότι καμία άλλη ενίσχυση πέρα από την κοινοποιηθείσα ενίσχυση δεν θα χορηγηθεί προς στήριξη του επενδυτικού σχεδίου.
                           
                        
            
                  (111)
               
               
                  Βάσει των ανωτέρω, η Επιτροπή θεωρεί ότι πληρούνται τα τυπικά κριτήρια συμβατότητας των ΚΓΠΕ.
               
            6.5.   ΕΦΑΡΜΟΓΗ ΤΩΝ ΕΛΕΓΧΩΝ ΠΟΥ ΟΡΙΖΟΝΤΑΙ ΣΤΙΣ ΔΙΑΤΑΞΕΙΣ ΤΗΣ ΠΑΡΑΓΡΑΦΟΥ 68 ΤΩΝ ΚΓΠΕ 2007-2013
      
      
                  (112)
               
               
                  Η Επιτροπή επισήμανε στην αιτιολογική σκέψη 105 της απόφασης κίνησης της διαδικασίας ότι εάν οι παρατηρήσεις που θα υποβληθούν ύστερα από την κίνηση της επίσημης έρευνας δεν επιτρέψουν στην Επιτροπή να συμπεράνει, χωρίς καμία αμφιβολία, ότι δεν υφίσταται υπέρβαση των ορίων που ορίζονται στους ελέγχους της παραγράφου 68 στοιχεία α) και β), η Επιτροπή θα διεξαγάγει αναλυτική αξιολόγηση του επενδυτικού σχεδίου με βάση την ανακοίνωση για την αναλυτική αξιολόγηση. Συνεπώς, η Επιτροπή οφείλει να αξιολογήσει κατά πόσον οι παρατηρήσεις που ελήφθησαν επιτρέπουν την εξαγωγή αυτού του συμπεράσματος.
               
            —   ΥΠΟ ΕΞΕΤΑΣΗ ΠΡΟΪΟΝ
      
                  (113)
               
               
                  Στην παράγραφο 65 της απόφασης κίνησης της διαδικασίας, η Επιτροπή θεώρησε ότι για τους σκοπούς της παραγράφου 68 των ΚΓΠΕ 2007-2013, τα προϊόντα που καλύπτονται από το επενδυτικό σχέδιο είναι επιβατικά αυτοκίνητα που ανήκουν στις κατηγορίες Α0, Α και Β της αγοράς, σύμφωνα με την κατάταξη της POLK.
               
            —   ΣΧΕΤΙΚΗ ΑΓΟΡΑ ΠΡΟΪΟΝΤΩΝ
      
                  (114)
               
               
                  Στην αιτιολογική σκέψη 80 της απόφασης κίνησης της διαδικασίας, η Επιτροπή άφησε ανοιχτό τον ακριβή ορισμό της σχετικής αγοράς προϊόντων και εξέτασε όλους τους ευλογοφανείς εναλλακτικούς ορισμούς της αγοράς, συμπεριλαμβανομένης, ιδίως, της στενότερης δυνατής κατηγοριοποίησης για την οποία υπάρχουν διαθέσιμα στοιχεία. Δεδομένου ότι η AHM θα παράγει αυτοκίνητα, καθώς και μέρη αμαξώματος για αυτοκίνητα που ανήκουν στις κατηγορίες Α και Β, και δεδομένου ότι θα μπορούσε να παράγει, θεωρητικά, και για αυτοκίνητα που ανήκουν στην κατηγορία A0, η Επιτροπή έκρινε ότι οι εν λόγω επιμέρους κατηγορίες, καθώς και οι συνδυασμένες κατηγορίες A0 έως B και A έως B, πρέπει να θεωρούνται ως συναφείς εύλογες αγορές προϊόντων για την προκειμένη περίπτωση.
               
            
                  (115)
               
               
                  Στις παρατηρήσεις της σχετικά με την απόφαση κίνησης της διαδικασίας (όπως περιγράφεται στις αιτιολογικές σκέψεις 44 έως 46 της παρούσας απόφασης), η Ουγγαρία ενέμεινε στη θέση της, που ήδη εκφράζεται στην απόφαση κίνησης της διαδικασίας, χωρίς την προσθήκη τυχόν παρατηρήσεων ή πληροφοριών πέραν εκείνων που είχαν υποβληθεί στη φάση της προκαταρκτικής εξέτασης. Ειδικότερα, η Ουγγαρία εμμένει στην άποψή της ότι η σχετική αγορά προϊόντων πρέπει να οριστεί ως συνδυασμένη ομάδα κατηγοριών των οχημάτων που ανήκουν στις κατηγορίες A0, Α και Β της αγοράς και ότι η γεωγραφική αγορά θα πρέπει να ορίζεται ως περιλαμβάνουσα τουλάχιστον τη συνδυασμένη αγορά ολόκληρης της Ευρώπης, της Βόρειας και Νότιας Αμερικής και της Κίνας (και όχι μόνο την αγορά του ΕΟΧ).
               
            
                  (116)
               
               
                  Όσον αφορά την αγορά των προϊόντων, η Επιτροπή εκτιμά τα ακόλουθα: η απόφαση για τη διενέργεια αναλυτικής αξιολόγησης δεν προδικάζει την έκβαση της συνακόλουθης αναλυτικής αξιολόγησης της συμβατότητας. Ωστόσο, πριν από την έγκριση της ενίσχυσης, η Επιτροπή πρέπει να βεβαιωθεί ότι, σε κάθε περίπτωση, η θετική συμβολή του μέτρου ενίσχυσης θα αντισταθμίσει τις δυνητικές αρνητικές επιπτώσεις του μέτρου στις συναλλαγές και στον ανταγωνισμό. Συνεπώς, για να καθοριστεί εάν πρέπει ή όχι να διενεργηθεί αναλυτική αξιολόγηση της συμβατότητας του μέτρου ενίσχυσης, ο ορισμός της αγοράς προϊόντος θα πρέπει να είναι όσο το δυνατόν πιο συγκεκριμένος και να λαμβάνει υπόψη τα ιδιαίτερα χαρακτηριστικά των αυτοκινήτων που πρόκειται να κατασκευαστούν.
               
            
                  (117)
               
               
                  Η πρακτική της χρησιμοποίησης του κατά το δυνατό πιο συσταλτικού ορισμού της αγοράς βάσει επιμέρους κατηγοριών της αυτοκινητοβιομηχανίας θεμελιώνεται επαρκώς σε ανάλογες αποφάσεις, συμπεριλαμβανομένων των οριστικών αποφάσεων (43).
               
            
                  (118)
               
               
                  Αυτή η πρακτική θεμελιώνεται σε οικονομικές εκτιμήσεις σχετικές με ανταγωνισμό, καθώς βασίζεται στην άποψη ότι οι ανταγωνιστές σε όλες τις κατηγορίες της αγοράς, συμπεριλαμβανομένων των μικρότερων δυνατόν κατηγοριών, χρήζουν προστασίας από τους κυρίαρχους παίκτες της αγοράς.
               
            
                  (119)
               
               
                  Πιο συγκεκριμένα, η προσέγγιση αυτή βασίζεται στη θεωρία ότι δυνατότητα υποκατάστασης στο σκέλος της ζήτησης μεταξύ δύο προϊόντων υπάρχει εάν τα προϊόντα θεωρούνται υποκατάστατα από τους καταναλωτές λόγω των χαρακτηριστικών, της τιμής και της σκοπούμενης χρήσης τους. Εφαρμόζοντας την πρακτική της εξέτασης των μεριδίων αγοράς ακόμη και για το μικρότερο δυνατό τμήμα της αγοράς αυτοκινήτων για το οποίο υπάρχουν διαθέσιμες πληροφορίες, η Επιτροπή ακολουθεί ακριβώς αυτή τη λογική: δηλαδή, θεωρεί ότι η δυνατότητα υποκατάστασης δεδομένης της τιμής, των χαρακτηριστικών και της σκοπούμενης χρήσης είναι μεγαλύτερη μεταξύ των προϊόντων που ανήκουν στο ίδιο τμήμα της αγοράς. Κατά την έννοια αυτή, η εφαρμογή του στενότερου δυνατού τμήματος της αγοράς ως εύλογης αγοράς εκφράζει τη λογική του σημείου 28 των κατευθυντήριων γραμμών για τις οριζόντιες συγκεντρώσεις (44), όπου αναφέρεται ότι «τα προϊόντα μπορούν να διαφοροποιηθούν εντός της σχετικής αγοράς, στη βάση ότι ορισμένα προϊόντα είναι πλησιέστερα υποκατάστατα απ' ό,τι άλλα. Όσο μεγαλύτερη είναι η δυνατότητα υποκατάστασης μεταξύ των προϊόντων των συμμετεχουσών επιχειρήσεων, τόσο πιθανότερο είναι οι τελευταίες να αυξήσουν σημαντικά τις τιμές τους. […] Τα κίνητρα των συμμετεχουσών επιχειρήσεων να αυξήσουν τις τιμές είναι πιθανότερο να περιοριστούν όταν οι αντίπαλες επιχειρήσεις παράγουν στενά υποκατάστατα των προϊόντων των συμμετεχουσών επιχειρήσεων απ' ό,τι εάν προσφέρουν λιγότερο στενά υποκατάστατα […]».
               
            
                  (120)
               
               
                  Αυτός είναι επίσης ο λόγος για τον οποίο τα συμβατικά αυτοκίνητα διαιρούνται παραδοσιακά σε τμήματα, και για τον οποίο η αυτοκινητοβιομηχανία κατατάσσει τα μοντέλα στις διάφορες, ευρέως γνωστές, κατηγορίες της αγοράς. Αυτός είναι και ο γνώμονας που καθοδηγεί την πρακτική της Επιτροπής στον καθορισμό της σχετικής αγοράς σε υποθέσεις που αφορούν την αυτοκινητοβιομηχανία, επίσης σε όρους επιμέρους κατηγοριών, και αυτός είναι ο λόγος για τον οποίο η Ουγγαρία παρουσίασε τα επιχειρήματα που συνδέονται με τη σχετική αγορά στην προκειμένη, αλλά και σε άλλες περιπτώσεις κατά το παρελθόν, σε όρους κατηγοριών.
               
            
                  (121)
               
               
                  Η Ουγγαρία δεν υπέβαλε συμπληρωματικά επιχειρήματα για να αντικρούσει την εν λόγω άποψη. Επιπλέον, στη διάρκεια της επίσημης έρευνας, η Επιτροπή δεν έλαβε τυχόν πληροφορίες από τρίτα μέρη που να καθιστούν δυνατή την καλύτερη κατανόηση της κατηγοριοποίησης της αγοράς. Η Επιτροπή εμμένει στην προσέγγιση να αφήνει ανοικτό τον ακριβή ορισμό της σχετικής αγοράς προϊόντων και να εφαρμόζει την προσέγγιση των ευλογοφανών εναλλακτικών ορισμών αγορών, τον καθορισμό επιμέρους κατηγοριών της αγοράς αυτοκινήτων (συμπεριλαμβανομένης της στενότερης δυνατής κατηγοριοποίησης για την οποία υπάρχουν διαθέσιμα στοιχεία). Ως εκ τούτου, η Επιτροπή εξακολουθεί να θεωρεί ότι οι επιμέρους κατηγορίες A0, Α και Β, καθώς και οι συνδυασμένες κατηγορίες A0 έως Β και Α έως Β πρέπει να θεωρούνται ως σχετικές, ευλογοφανείς αγορές προϊόντων για την προκειμένη περίπτωση (45).
               
            —   ΓΕΩΓΡΑΦΙΚΗ ΑΓΟΡΑ
      
                  (122)
               
               
                  Όσον αφορά τη γεωγραφική αγορά, η Επιτροπή εμμένει στην αρχική της εκτίμηση, όπως παρατίθεται στην απόφαση κίνησης της διαδικασίας (βλέπε αιτιολογική σκέψη 87 της απόφασης κίνησης της διαδικασίας), ότι η σχετική αγορά είναι ο ΕΟΧ ή κάποια μεγαλύτερη αγορά· η Επιτροπή δεν μπορεί να αποκλείσει ότι η γεωγραφική αγορά περιορίζεται στην αγορά του ΕΟΧ.
               
            
                  (123)
               
               
                  Η Επιτροπή επισημαίνει ότι η Ουγγαρία εμμένει στα επιχειρήματα που προβλήθηκαν ήδη στην προκαταρκτική εξέταση, αλλά δεν υπέβαλε περαιτέρω στοιχεία ή πληροφορίες κατά τη διάρκεια της επίσημης διαδικασίας έρευνας (βλέπε αιτιολογική σκέψη 47 της παρούσας απόφασης). Η Επιτροπή διαπιστώνει ότι τα επιχειρήματα αυτά δεν επαρκούν για τη άρση των ανησυχιών ότι η γεωγραφική αγορά θα μπορούσε να περιορίζεται στην αγορά του ΕΟΧ. Ειδικότερα, η Επιτροπή σημειώνει τα ακόλουθα:
               
            
         
            Παγκόσμιος ανταγωνισμός
         
      
      
                  (124)
               
               
                  Το γεγονός ότι μεγάλοι κατασκευαστές αυτοκινήτων δραστηριοποιούνται διεθνώς, σε συνθήκες παγκόσμιου ανταγωνισμού, δεν αποδεικνύει επαρκώς ότι οι μεμονωμένες αγορές είναι ενοποιημένες και αποτελούν μία ενιαία παγκόσμια αγορά (ή μια συνδυασμένη αγορά όλης της Ευρώπης, της Βόρειας και Νότιας Αμερικής και της Κίνας). Το ίδιο ισχύει και για το επιχείρημα ότι οι δέκα μεγαλύτεροι κατασκευαστές αρχικού εξοπλισμού (ΚΑΕ) διαθέτουν μονάδες παραγωγής και διανομής σε όλο τον κόσμο. Μάλιστα, η Επιτροπή θεωρεί ότι η αστάθεια στις συναλλαγματικές ισοτιμίες μπορεί να θεωρηθεί ως ένας από τους παράγοντες που ώθησαν τους ΚΑΕ να δημιουργήσουν μονάδες παραγωγής πιο κοντά στην περιφερειακή ζήτηση· και παράλληλα μπορεί να ευθύνεται και για τις πολιτικές αποτελεσματικής προστασίας (υψηλοί δασμοί στις εισαγωγές τελικών παραγωγών, χαμηλοί δασμοί στα ενδιάμεσα προϊόντα, παροχή κινήτρων για την τοπική παραγωγή/συναρμολόγηση). Ένα τρίτο επιχείρημα για την ύπαρξη παγκοσμιοποιημένων δομών παραγωγής, παρά την ανυπαρξία ενοποιημένων αγορών, είναι το γεγονός ότι ορισμένα κράτη επιτρέπουν τις εισαγωγές μόνον εφόσον δημιουργούνται παράλληλα κοινοπραξίες τοπικής παραγωγής. Συνεπώς, η διεθνής παρουσία σημαντικών παραγόντων που δραστηριοποιούνται ως κατασκευαστές δεν αποτελεί αυτή καθαυτή ένδειξη για την ύπαρξη μιας παγκόσμιας (ή ευρύτερης από τον ΕΟΧ) αγοράς. Ομοίως, από την άποψη του ανταγωνισμού, η ύπαρξη συστημάτων διανομής που εκτείνονται σε όλο τον κόσμο δεν αποδεικνύει ότι η αγορά είναι παγκόσμια (ή ευρύτερη από τον ΕΟΧ). Το γεγονός ότι ο όμιλος AUDI AG/VW προτίθεται να εξυπηρετήσει την παγκόσμια αγορά για τρία από τα τέσσερα μοντέλα αυτοκινήτων και να εξυπηρετήσει την παγκόσμια αγορά εκτός από την Κίνα με τα μοντέλα A3 Sedan, από ένα μόνο εργοστάσιο, επίσης δεν είναι αρκετό για να στηρίξει το συμπέρασμα ότι η γεωγραφική αγορά είναι ευρύτερη από τον ΕΟΧ.
               
            
         
            Εμπορικές ροές
         
      
      
                  (125)
               
               
                  Επίσης, το επιχείρημα του υψηλού επιπέδου εμπορικών ροών, π.χ. το γεγονός ότι περίπου το 13 % των αυτοκινήτων κατηγορίας Α και πάνω από το 25 % των αυτοκινήτων κατηγορίας Β που παράγονται στον ΕΟΧ εξάγονται σε άλλες περιοχές του κόσμου, δεν αρκεί για να αποδείξει την ύπαρξη μιας παγκόσμιας (ή, στην προκειμένη περίπτωση, ευρύτερης από τον ΕΟΧ) αγοράς. Η Επιτροπή θεωρεί ότι παρόλο που οι εμπορικές ροές μπορούν να δώσουν μια εικόνα του βαθμού ενοποίησης διαφόρων γεωγραφικών περιοχών, με την εξέταση του μεγέθους των εισαγωγών και των εξαγωγών σε σχέση με τα επίπεδα της τοπικής παραγωγής και κατανάλωσης, αυτή καθαυτή η ύπαρξη εμπορικών ροών δεν παρέχει επαρκείς αποδείξεις που να τεκμηριώνουν την ύπαρξη μιας ενοποιημένης γεωγραφικής αγοράς. Μάλιστα, μπορεί μεν να πραγματοποιούνται μεταφορές προϊόντων μεταξύ του ΕΟΧ και άλλων περιοχών, όμως αυτό δεν σημαίνει ότι οι αγορές είναι ενοποιημένες με την έννοια ότι οι συνθήκες της αγοράς (π.χ. οι τιμές) που επικρατούν στη μία περιοχή επηρεάζουν τις συνθήκες της αγοράς στην άλλη περιοχή. Αυτό ισχύει ιδιαίτερα στις περιπτώσεις στις οποίες οι παρατηρούμενες μεταφορές αφορούν κυρίως μεταφορές που πραγματοποιούνται από τους ίδιους τους κατασκευαστές, σε αντίθεση με τις μεταφορές ανεξάρτητων εισαγωγέων και εξαγωγέων που εκμεταλλεύονται τις διαφορές τιμών. Οι τιμές ενδέχεται να αφορούν αποκλειστικά συγκεκριμένη αγορά (δηλαδή να εφαρμόζονται υψηλές τιμές σε μια αγορά και χαμηλές σε μια άλλη) και να μην ακολουθούν τις συνθήκες μιας εικαζόμενης ενοποιημένης αγοράς. Η ανάλυση των εμπορικών ροών δεν εξετάζει το βασικό ερώτημα που τίθεται σε σχέση με τον ορισμό της αγοράς, δηλαδή το κατά πόσον οι εισαγωγές ή εξαγωγές θα μπορούσαν να αντιμετωπίσουν με επιτυχία μια ενδεχόμενη αύξηση των τιμών στην τοπική αγορά. Η Επιτροπή σημειώνει ότι η Ουγγαρία δεν υπέβαλε περαιτέρω εμπειρικά στοιχεία τα οποία να αποδεικνύουν την ύπαρξη συσχετισμένων κινήσεων τιμών ή την αντίδραση των καθαρών εισαγωγών στις μεταβολές των σχετικών τιμών.
               
            
         
            Εμπορικοί φραγμοί
         
      
      
                  (126)
               
               
                  Η Επιτροπή αναγνωρίζει ότι, με την πάροδο του χρόνου, η σημασία των εμπορικών φραγμών μειώνεται. Ωστόσο, η Επιτροπή είναι πεπεισμένη ότι ένας από τους κύριους παράγοντες όσον αφορά τη μεταφορά της παραγωγής στο εξωτερικό και τις σχετικές αποφάσεις μετεγκατάστασης των κατασκευαστών αυτοκινήτων της ΕΕ είναι τα εμπόδια πρόσβασης στις στοχευόμενες αγορές. Οι υψηλοί δασμολογικοί φραγμοί εξακολουθούν να παρακωλύουν την πρόσβαση των εξαγωγέων της ΕΕ, ιδίως στην Ασία. Οι μη δασμολογικοί φραγμοί, όπως οι επαχθείς και μεροληπτικές απαιτήσεις πιστοποίησης, οι απαιτήσεις για πρόσθετες δοκιμές, οι ειδικοί φόροι κατανάλωσης κ.λπ., επηρεάζουν σημαντικά τις εξαγωγές οχημάτων της ΕΕ στις αγορές της νοτιοανατολικής Ασίας, της Κίνας και της Νότιας Αμερικής. Η Επιτροπή δέχεται ότι οι Ηνωμένες Πολιτείες είναι μακράν ο σημαντικότερος προορισμός του συνόλου των εξαγωγών αυτοκινήτων από την ΕΕ. Ωστόσο, η ΕΕ και οι ΗΠΑ εφαρμόζουν κατά πολύ αποκλίνουσες προσεγγίσεις όσον αφορά τις κανονιστικές ρυθμίσεις και την εποπτεία της αγοράς. Ακόμη και σήμερα, οι εν λόγω αποκλίσεις μεταξύ των κανονιστικών πλαισίων αποτελούν ενδεχομένως τον σημαντικότερο φραγμό πρόσβασης για τις εξαγωγές οχημάτων της ΕΕ στις ΗΠΑ.
               
            
                  (127)
               
               
                  Η Επιτροπή έχει επίσης λάβει δεόντως υπόψη τα επιχειρήματα που προβάλλονται σε σχέση με τη μείωση του κόστους μεταφοράς. Όμως, η Επιτροπή δεν έχει πεισθεί πλήρως ως προς το ζήτημα αυτό. Οι μελλοντικές εξελίξεις σε σχέση με τη μείωση του κόστους μεταφοράς δεν είναι δυνατόν να επιβεβαιωθούν πλήρως με βάση την τρέχουσα οικονομική κατάσταση όπου το κόστος των καυσίμων υπόκειται σε διακυμάνσεις. Ως εκ τούτου, η αναφερόμενη μελλοντική μείωση του κόστους δεν είναι δυνατόν να ληφθεί υπόψη.
               
            
         
            Συσχετίσεις τιμών
         
      
      
                  (128)
               
               
                  Οι ουγγρικές αρχές διαβίβασαν επίσης μια ανάλυση συσχέτισης των τιμών των αυτοκινήτων στις ΗΠΑ και μιας μέσης τιμής αυτοκινήτων σε ένα δείγμα δέκα ευρωπαϊκών χωρών, για τις κατηγορίες Α και Β, κατά την περίοδο μεταξύ του πρώτου τριμήνου του 2005 και του δεύτερου τριμήνου του 2010, καθώς και μια ανάλυση των συσχετισμών μεταξύ τριών ζευγών ευρωπαϊκών χωρών και συγκεκριμένα Γερμανίας — Γαλλίας, Γερμανίας — Ιταλίας και Γερμανίας — Ηνωμένου Βασιλείου κατά την ίδια περίοδο. Η ανάλυση αυτή έχει σκοπό να αποδείξει ότι η συσχέτιση μεταξύ των τιμών στη Βόρεια Αμερική και της μέσης τιμής των 10 επιλεγμένων χωρών του ΕΟΧ είναι συγκρίσιμη με τη συσχέτιση μεταξύ των τιμών των αυτοκινήτων σε Γερμανία, Γαλλία, Ιταλία και Ηνωμένο Βασίλειο. Καταλήγουν στο συμπέρασμα ότι η ανάλυση ενισχύει το συμπέρασμα ότι η Βόρεια Αμερική και ο ΕΟΧ θα πρέπει να θεωρηθούν ως μία ενιαία γεωγραφική αγορά. Δεδομένου ότι δεν αμφισβητείται το γεγονός ότι οι τελευταίες αυτές χώρες βρίσκονται στην ίδια γεωγραφική αγορά, αυτό σημαίνει κατά μείζονα λόγο ότι, επίσης, η Βόρεια Αμερική και ο ΕΟΧ θα πρέπει να ανήκουν στην ίδια γεωγραφική αγορά.
               
            
                  (129)
               
               
                  Η Επιτροπή επισημαίνει ότι το σύνολο δεδομένων σχετικά με τα οποία πραγματοποιήθηκε η ανάλυση που υποβλήθηκε από τις ουγγρικές αρχές, βασίζεται, για καθεμία από τις κατηγορίες της αγοράς (κατηγορίες Α και Β), και για καθεμία από τις ανωτέρω προσδιοριζόμενες έξι γεωγραφικές περιοχές, δηλαδή τη Βόρεια Αμερική, το δείγμα από δέκα χώρες του ΕΟΧ, τη Γερμανία, τη Γαλλία, την Ιταλία και το Ηνωμένο Βασίλειο, σε ένα σύνολο δεδομένων 22 σημείων που καλύπτουν την περίοδο από το πρώτο τρίμηνο του 2005 έως το δεύτερο τρίμηνο του 2010. Η ανάλυση συσχέτισης έχει πραγματοποιηθεί με βάση το επίπεδο του δείκτη και τις αποκλίσεις του δείκτη (46).
               
            
                  (130)
               
               
                  Η ανωτέρω ανάλυση συσχέτισης πραγματοποιήθηκε με βάση τον αλυσιδωτό δείκτη Fisher. Ο αλυσιδωτός δείκτης Fisher, όπως και οι γενικοί δείκτες τιμών, έχουν στόχο την αξιολόγηση της εξέλιξης των τιμών ενός συγκεκριμένου συνόλου προϊόντων σε μια δεδομένη περιφέρεια για ένα δεδομένο χρονικό διάστημα. Αυτό επιτυγχάνεται με τον υπολογισμό του ομαλοποιημένου, σταθμισμένου μέσου όρου των τιμών. Η μέση τιμή, συνεπώς, λαμβάνει υπόψη τη σχετική κατανάλωση των εμπορευμάτων στο καλάθι και προσαρμόζεται σε σχέση με μία περίοδο αναφοράς (47). Υπάρχουν διάφοροι τρόποι για τον υπολογισμό του δείκτη και στην οικονομική βιβλιογραφία έχουν κατασκευαστεί διάφοροι δείκτες. Ο δείκτης Fisher αποτελεί παράγωγο δείκτη, επειδή είναι ο (γεωμετρικός) μέσος όρος δύο άλλων δεικτών που είναι γνωστοί ως δείκτες Laspeyres και Paasche. Στη προκειμένη περίπτωση, οι ουγγρικές αρχές προτείνουν επίσης μια «αλυσιδωτή» έκδοση του δείκτη Fisher. Αυτό σημαίνει ότι η μεταβολή της τιμής δεν σχετίζεται με την αμέσως προηγούμενη περίοδο, αλλά σχετίζεται με την περίοδο αναφοράς που έχει επιλεγεί για την εξομάλυνση.
               
            
                  (131)
               
               
                  Τα αποτελέσματα που προκύπτουν για την κατηγορία Α είναι τα ακόλουθα: η συσχέτιση μεταξύ του δείκτη τιμών της Βόρειας Αμερικής και του δείκτη τιμών για το δείγμα δέκα επιλεγμένων χωρών του ΕΟΧ ανέρχεται σε 0,94. Η μελέτη αυτή διαπίστωσε ότι αυτό είναι παρόμοιο με τη συσχέτιση μεταξύ των δεικτών τιμών για τη Γερμανία και τη Γαλλία, την Ιταλία και το Ηνωμένο Βασίλειο, που κυμαίνεται από 0,90 έως 0,95.
               
            
                  (132)
               
               
                  Πρώτον, η Επιτροπή δεν προβάλλει αντιρρήσεις ως προς τη χρήση του δείκτη και ειδικότερα τη χρήση του αλυσιδωτού δείκτη Fisher. Ωστόσο, η Επιτροπή διατηρεί αμφιβολίες σχετικά με τα υποκείμενα δεδομένα που χρησιμοποιήθηκαν για τον υπολογισμό του εν λόγω δείκτη. Πράγματι, δεν μπορεί να αποκλειστεί ότι ενδέχεται να προκύψει μια ψευδής συσχέτιση ως αποτέλεσμα σύνθεσης που οφείλεται σε παρόμοιες (κοινές) εξελίξεις σε μοτίβα κατανάλωσης (για τον καθορισμό των συντελεστών στάθμισης του δείκτη, π.χ. στροφή προς ακριβότερα μοντέλα στην κατηγορία) αντί των εξελίξεων που σημειώνονται στις πραγματικές τιμές.
               
            
                  (133)
               
               
                  Δεύτερον, η Επιτροπή επισημαίνει ότι η ανάλυση διεξάγεται σε επίπεδα απλού δείκτη, ενώ μια ανάλυση συσχέτισης θα πρέπει συνήθως να λαμβάνει υπόψη την ύπαρξη κοινών εξελίξεων των τιμών (π.χ. με βάση τις κοινές εξελίξεις του κόστους), προκειμένου να τις αποκλείσει και να αποφευχθεί η ψευδής συσχέτιση. Αυτό ονομάζεται μερική συσχέτιση. Η ανάλυση αυτή δεν πραγματοποιήθηκε και, ως εκ τούτου, όλες αυτές οι τιμές συσχέτισης θα μπορούσαν να είναι ψευδείς.
               
            
                  (134)
               
               
                  Τρίτον, αξίζει να σημειωθεί ότι ένα φαινομενικά υψηλό επίπεδο συσχέτισης (όπως στην περίπτωση αυτή) μπορεί επίσης να είναι πλαστό, εάν οι χρονολογικές σειρές δεν είναι σταθερές, δηλαδή όταν υπάρχει χρονική τάση. Είναι αρκετά γνωστό ότι, όταν δύο χρονολογικές σειρές δεν είναι στάσιμες, το επίπεδο συσχέτισης είναι τεχνητά υψηλό. Η ορθή πρακτική υποδεικνύει ότι η ανάλυση συσχέτισης έχει νόημα όταν οι χρονολογικές σειρές είναι στάσιμες. Ως εκ τούτου, δεν θα πρέπει να αποδίδεται αποδεικτική αξία σε τιμές συσχέτισης που προκύπτουν από μη στάσιμες χρονολογικές σειρές. Στην περίπτωση αυτή, οι δύο σειρές του δείκτη δεν είναι στάσιμες κι εμφανίζουν σαφή τάση. Αυτό δημιουργεί αμφιβολίες ως προς την εγκυρότητα των αποτελεσμάτων συσχέτισης. Πρέπει να σημειωθεί ότι οι ουγγρικές αρχές το αναγνωρίζουν αυτό και αναφέρουν ότι, επομένως, είναι καλύτερο να καταστούν οι χρονολογικές σειρές στάσιμες με την εξαγωγή των διαφορών (π.χ. εξάλειψη της τάσης χρόνου) και να υπολογιστούν οι συσχετίσεις επί των εν λόγω τροποποιημένων χρονολογικών σειρών. Καταλήγουν στο συμπέρασμα ότι οι τιμές συσχέτισης είναι συγκρίσιμες και, συνεπώς, το πεδίο εφαρμογής της γεωγραφικής αγοράς θα πρέπει να περιλαμβάνει τη Βόρεια Αμερική.
               
            
                  (135)
               
               
                  Η Επιτροπή δεν συμμερίζεται αυτή την ανάλυση. Πράγματι, τα αποτελέσματα συσχέτισης των τροποποιημένων χρονολογικών σειρών των τιμών (μετά την εξάλειψη της χρονικής τάσης) για τα ζεύγη Βόρειας Αμερικής — δείγματος δέκα επιλεγμένων χωρών του ΕΟΧ, Γερμανίας — Γαλλίας, Γερμανίας — Ιταλίας και Γερμανίας — Ηνωμένου Βασιλείου είναι 0,39, 0,60, 0,60 και 0,55 αντίστοιχα. Η συσχέτιση μεταξύ της Βόρειας Αμερικής και του δείγματος των δέκα επιλεγμένων χωρών του ΕΟΧ είναι γενικά πολύ χαμηλή (0,39) και, ειδικότερα, σημαντικά χαμηλότερη από τις συσχετίσεις αναφοράς που υπολογίζονται για τις αλλαγές του αλυσιδωτού δείκτη Fisher μεταξύ Γερμανίας και Γαλλίας, Γερμανίας και Ιταλίας, και Γερμανίας και Ηνωμένου Βασιλείου.
               
            
                  (136)
               
               
                  Οι εν λόγω αποδείξεις δεν φαίνεται να ενισχύουν το συμπέρασμα ότι η σχετική γεωγραφική αγορά για την κατηγορία Α της αγοράς περιλαμβάνει και τη Βόρεια Αμερική. Επιπλέον, η ανάλυση συσχέτισης φαίνεται να στηρίζεται σε κάποιες απλουστευμένες παραδοχές που δεν έχουν επαρκώς αναγνωριστεί ή δοκιμαστεί, π.χ. απουσία συνηθισμένων κλυδωνισμών και ύπαρξη δυνητικά διαφορετικών χρονικών τάσεων. Επιπλέον, τα αποτελέσματα της δοκιμής συσχέτισης, εάν είναι αξιόπιστα, θα στηρίζουν μάλλον την υπόθεση του στενότερου πεδίου εφαρμογής της γεωγραφικής αγοράς.
               
            
                  (137)
               
               
                  Καθώς το μερίδιο αγοράς του δικαιούχου της ενίσχυσης στην αγορά του ΕΟΧ για το τμήμα Α υπερβαίνει το 25 %, σε κάθε περίπτωση υπάρχει υπέρβαση του ορίου του ελέγχου της παραγράφου 68 στοιχείο α), που καθιστά απαραίτητη τη διενέργεια αναλυτικής αξιολόγησης. Είναι συνεπώς απαραίτητο να εξεταστούν τα αποτελέσματα για την κατηγορία Β. Η Ουγγαρία δεν υπέβαλε αποτελέσματα συσχέτισης για την κατηγορία Α0.
               
            
         
            Συμπέρασμα σχετικά με τη γεωγραφική αγορά
         
      
      
                  (138)
               
               
                  Βάσει των ανωτέρω, η Επιτροπή, δεδομένου επίσης ότι δεν έλαβε καμία πρόσθετη πληροφορία στη διάρκεια της επίσημης έρευνας βάσει της οποίας να μπορεί να συναγάγει ότι η σχετική γεωγραφική αγορά είναι ευρύτερη από αυτή του ΕΟΧ, εμμένει στο συμπέρασμα ότι η σχετική γεωγραφική αγορά —ανεξαρτήτως του ορισμού που επιλέγεται για την αγορά προϊόντων— είναι είτε ο ΕΟΧ είτε κάποια μεγαλύτερη αγορά. Η Επιτροπή υπογραμμίζει εκ νέου ότι είναι απαραίτητο να βεβαιωθεί ότι η θετική συμβολή του μέτρου ενίσχυσης θα αντισταθμίσει τις δυνητικές αρνητικές επιπτώσεις του μέτρου στις συναλλαγές και στον ανταγωνισμό. Συνεπώς, για να καθοριστεί αν πρέπει να διενεργηθεί ή όχι αναλυτική αξιολόγηση της συμβατότητας του μέτρου ενίσχυσης, ο ορισμός της γεωγραφικής αγοράς θα πρέπει να είναι όσο το δυνατόν πιο συγκεκριμένος, και να λαμβάνει υπόψη τα ιδιαίτερα χαρακτηριστικά του/των αυτοκινήτου/-ων που πρόκειται να κατασκευαστεί/-ούν.
               
            6.5.1.   Συμπέρασμα σχετικά με τον έλεγχο της παραγράφου 68 στοιχείο α)
      
      
                  (139)
               
               
                  Η Επιτροπή διενήργησε τον έλεγχο που προβλέπεται στην παράγραφο 68 στοιχείο α) των ΚΓΠΕ σε σχέση με όλες τις ευλογοφανείς αγορές προϊόντων και γεωγραφικές αγορές ώστε να ελέγξει αν το μερίδιο αγοράς του δικαιούχου, τόσο πριν όσο και μετά την επένδυση, υπερβαίνει το 25 %.
               
            
                  (140)
               
               
                  Δεδομένου ότι δεν ήταν δυνατόν να προσδιοριστεί μόνο μία σχετική αγορά προϊόντων και μία γεωγραφική αγορά, έπρεπε να ληφθούν υπόψη όλες οι ευλογοφανείς αγορές. Το μερίδιο αγοράς του ομίλου VW αντιστοιχεί σε άνω του 25 % στις επιμέρους και τις συνδυασμένες κατηγορίες Α και Β στον ΕΟΧ, σε όλα τα σχετικά έτη. Όσον αφορά τις συνδυασμένες κατηγορίες A0, A και B στον ΕΟΧ, σημειώνεται υπέρβαση του 25 % από το έτος 2011. Η Επιτροπή καταλήγει στο συμπέρασμα ότι σε κάθε περίπτωση υπάρχει υπέρβαση του ορίου που προβλέπεται στην παράγραφο 68 στοιχείο α), ανεξάρτητα από τον ορισμό της αγοράς προϊόντων και ότι, ως εκ τούτου, δεν είναι απαραίτητο να αποφασίσει σχετικά με έναν σαφή ορισμό της αγοράς προϊόντων.
               
            6.5.2.   Συμπέρασμα σχετικά με τον έλεγχο της παραγράφου 68 στοιχείο β)
      
      
                  (141)
               
               
                  Δεδομένου ότι το αποτέλεσμα του ελέγχου της παραγράφου 68 στοιχείο α) ήδη απαιτεί τη διενέργεια αναλυτικής αξιολόγησης της ενίσχυσης, δεν είναι απαραίτητο να ληφθεί οριστική θέση σχετικά με την έκβαση του ελέγχου της παραγράφου 68 στοιχείο β).
               
            6.5.3.   Συμπέρασμα
      
      
                  (142)
               
               
                  Δεδομένου ότι υπάρχει υπέρβαση του σχετικού ορίου του ελέγχου που προβλέπεται στην παράγραφο 68 στοιχείο α), η Επιτροπή αποφασίζει να προβεί σε λεπτομερή επαλήθευση, μετά την κίνηση της διαδικασίας που προβλέπεται στο άρθρο 108 παράγραφος 2 της ΣΛΕΕ, ότι η ενίσχυση είναι αναγκαία ως κίνητρο για την επένδυση και ότι τα οφέλη από το μέτρο της ενίσχυσης αντισταθμίζουν τη συνακόλουθη στρέβλωση του ανταγωνισμού και τις επιπτώσεις στις συναλλαγές μεταξύ των κρατών μελών.
               
            6.6.   ΑΝΑΛΥΤΙΚΗ ΑΞΙΟΛΟΓΗΣΗ ΤΟΥ ΜΕΤΡΟΥ ΕΝΙΣΧΥΣΗΣ
      
      
                  (143)
               
               
                  Η αναλυτική αξιολόγηση πραγματοποιείται με βάση τη σχετική ανακοίνωση για την αναλυτική αξιολόγηση.
               
            6.6.1.   Θετικές επιπτώσεις της ενίσχυσης
      
      6.6.1.1.   Συμβολή στην ανάπτυξη της περιοχής
      
      
                  (144)
               
               
                  Η περιφέρεια της Δυτικής Υπερδουναβίας είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο α) της ΣΛΕΕ. Η Επιτροπή λαμβάνει υπόψη τις θετικές περιφερειακές επιπτώσεις της επένδυσης, όπως παρουσιάζονται από την Ουγγαρία (βλέπε αιτιολογική σκέψη 56), και θεωρεί, συγκεκριμένα, ότι η άμεση και έμμεση δημιουργία θέσεων εργασίας, οι δυνατότητες για την προσέλκυση πρόσθετων προμηθευτών και παρόχων υπηρεσιών, η μεταφορά γνώσης στην περιοχή και η βελτίωση των περιφερειακών δεξιοτήτων αποτελούν σημαντική συμβολή στην ανάπτυξη της περιοχής και στην επίτευξη του στόχου της συνοχής της ΕΕ.
               
            6.6.1.2.   Καταλληλότητα του μέσου της ενίσχυσης
      
      
                  (145)
               
               
                  Στις παραγράφους 17 και 18 της ανακοίνωσης για την αναλυτική αξιολόγηση επισημαίνεται ότι η κρατική ενίσχυση υπό μορφή επιδοτήσεων επενδύσεων είναι ένα μόνο από τα μέσα για την αντιμετώπιση των αδυναμιών της αγοράς και για την προώθηση της οικονομικής ανάπτυξης σε μειονεκτούσες περιφέρειες. Η ενίσχυση συνιστά το κατάλληλο μέσο, εάν παρέχει ειδικά πλεονεκτήματα σε σύγκριση με άλλα μέτρα πολιτικής. Σύμφωνα με την παράγραφο 18 της ανακοίνωσης αυτής, «κατάλληλο μέσο θεωρείται ότι αποτελούν μόνο τα μέτρα ως προς τα οποία το κράτος μέλος εξέτασε και άλλες επιλογές πολιτικής και ως προς τα οποία αποδείχθηκε ότι η χρήση ενός επιλεκτικού μέσου, όπως η χορήγηση κρατικής ενίσχυσης σε συγκεκριμένη επιχείρηση, παρουσιάζει πλεονεκτήματα».
               
            
                  (146)
               
               
                  Η Ουγγαρία διευκρίνισε ότι έχουν ήδη ληφθεί γενικά μέτρα για τη στήριξη της οικονομικής ανάπτυξης σε εθνικό και περιφερειακό επίπεδο μέσω επενδύσεων σε βασικές υποδομές και παραγωγικούς παράγοντες, αλλά η περιοχή παραμένει μεταξύ των μειονεκτικών περιοχών της ΕΕ. Η Επιτροπή θεωρεί ότι η εξέλιξη των υποδομών και άλλων μέτρων από μόνη της δεν επαρκεί για τη μείωση των περιφερειακών ανισοτήτων.
               
            
                  (147)
               
               
                  Η Ουγγαρία επίσης στήριξε την εξήγησή της για την καταλληλότητα του μέσου ενίσχυσης στην οικονομική κατάσταση στην περιφέρεια της Δυτικής Υπερδουναβίας και παρείχε αποδεικτικά στοιχεία που δείχνουν ότι η περιοχή βρίσκεται σε μειονεκτική θέση σε σύγκριση με τις γειτονικές περιφέρειες στην Αυστρία (Burgenland) και τη Σλοβακία (Bratislavský kraj). Ταυτόχρονα, οι οικονομικοί δείκτες της Δυτικής Υπερδουναβίας βρίσκονται περίπου στον μέσο όρο της Ουγγαρίας. Ωστόσο, η Επιτροπή επισημαίνει ότι -όπως δείχνει το καθεστώς της Δυτικής Υπερδουναβίας ως περιφέρειας επιλέξιμης για περιφερειακή ενίσχυση σύμφωνα με το άρθρο 107 παράγραφος 3 στοιχείο α) της ΣΛΕΕ με ανώτατο ποσοστό ενίσχυσης 30 % —η κοινωνικοοικονομική κατάσταση της Δυτικής Υπερδουναβίας βρίσκεται κάτω από το επίπεδο του μέσου όρου της ΕΕ.
               
            
                  (148)
               
               
                  Με βάση τα ανωτέρω, η Επιτροπή καταλήγει στο συμπέρασμα ότι το μέτρο ενίσχυσης αποτελεί κατάλληλο μέσο για την επιδίωξη του στόχου περιφερειακής ανάπτυξης σε μια ενισχυόμενη περιφέρεια.
               
            6.6.1.3.   Δημιουργία κινήτρων / Σενάριο αντίθετης περίπτωσης
      
      
                  (149)
               
               
                  Καθώς υφίστανται πολλοί βάσιμοι λόγοι για τους οποίους μια εταιρεία επιλέγει συγκεκριμένη περιοχή για την επένδυσή της, ακόμη και χωρίς τη χορήγηση ενίσχυσης, η ανακοίνωση για την αναλυτική αξιολόγηση απαιτεί από την Επιτροπή να επαληθεύσει λεπτομερώς ότι η ενίσχυση είναι αναγκαία ως έναυσμα για επενδύσεις. Στόχος της αναλυτικής αξιολόγησης είναι να προσδιοριστεί αν η ενίσχυση όντως συμβάλλει στην αλλαγή της συμπεριφοράς του δικαιούχου, ούτως ώστε να προβεί σε (επιπρόσθετες) επενδύσεις στην υπόψη ενισχυόμενη περιφέρεια. Στο πλαίσιο αυτό, το κράτος μέλος θα πρέπει να παράσχει επίσης διεξοδική περιγραφή της αντίθετης περίπτωσης, δηλαδή εκείνης στην οποία το κράτος μέλος δεν θα χορηγούσε ενίσχυση στον δικαιούχο. Τα σενάρια θα πρέπει να θεωρηθούν ρεαλιστικά από την Επιτροπή. Η επαλήθευση της δημιουργίας ουσιαστικών κινήτρων υπερβαίνει την επαλήθευση του κατά πόσον τηρούνται οι τυπικές απαιτήσεις όσον αφορά τον χαρακτήρα της δημιουργίας κινήτρων που καθορίζεται στις ΚΓΠΕ 2007-2013 (βλέπε παράγραφο 68 των ΚΓΠΕ 2007-2013).
               
            
                  (150)
               
               
                  Σύμφωνα με την παράγραφο 22 της ανακοίνωσης για την αναλυτική αξιολόγηση, η δημιουργία (ουσιαστικών) κινήτρων μπορεί να αποδειχθεί με βάση δύο πιθανά σενάρια: ελλείψει ενίσχυσης, η επένδυση δεν θα πραγματοποιούνταν καθόλου καθώς, χωρίς την ενίσχυση, η επένδυση δεν θα ήταν κερδοφόρα για την επιχείρηση σε καμία τοποθεσία (σενάριο 1)· ελλείψει ενίσχυσης, η επένδυση θα μπορούσε να πραγματοποιηθεί σε κάποια άλλη τοποθεσία της ΕΕ (σενάριο 2).
               
            
                  (151)
               
               
                  Το εκάστοτε κράτος μέλος υποχρεούται, βάσει της ανακοίνωσης για την αναλυτική αξιολόγηση, να αποδείξει στην Επιτροπή ότι η ενίσχυση δημιουργεί κίνητρα, καθώς και να παράσχει σαφείς αποδείξεις ότι η ενίσχυση είχε όντως αντίκτυπο στην επιλογή της επένδυσης ή στην επιλογή του τόπου εγκατάστασης. Συνεπώς, σύμφωνα με την ανακοίνωση για την αναλυτική αξιολόγηση, εναπόκειται στο κράτος μέλος να αποδείξει ότι δημιουργούνται κίνητρα. Στην παράγραφο 25 της ανακοίνωσης ορίζεται ότι το κράτος μέλος δύναται να αποδείξει ότι η ενίσχυση δημιουργεί κίνητρα, προσκομίζοντας έγγραφα της επιχείρησης από τα οποία προκύπτει ότι έγινε σύγκριση του κόστους και του οφέλους που συνεπάγεται η εγκατάσταση στην ενισχυόμενη περιφέρεια που έχει επιλεγεί για την επένδυση με εκείνα που συνεπάγεται η εγκατάσταση σε άλλη, εναλλακτική τοποθεσία. Το κράτος μέλος καλείται να στηριχθεί σε οικονομικές εκθέσεις, εσωτερικά επιχειρηματικά προγράμματα και έγγραφα που πραγματεύονται διάφορα επενδυτικά σενάρια.
               
            
                  (152)
               
               
                  Η Επιτροπή επισημαίνει ότι οι ουγγρικές αρχές υπέβαλαν τις απαιτούμενες πληροφορίες (βλέπε αιτιολογική σκέψη 60), με τη μορφή περιεκτικών, επικαιροποιημένων και αυθεντικών αποδεικτικών στοιχείων που τεκμηριώνουν τη διαδικασία λήψης αποφάσεων σε πολλαπλά στάδια του ομίλου VW και της AUDI AG σχετικά με την απόφαση περί επένδυσης και τοποθεσίας, αναφέροντας ότι η ενίσχυση προς την AHM εμπίπτει στο σενάριο 2, και επεξηγώντας το σενάριο αντίθετης κατάστασης που περιλαμβάνει, επιπλέον του Győr, πολλές εναλλακτικές τοποθεσίες (συνδυασμούς τοποθεσιών), οι οποίες βρίσκονται στην [χώρα 1 και χώρα 2 του ΕΟΧ].
               
            
                  (153)
               
               
                  Οι εν λόγω τοποθεσίες περιλαμβάνουν τις υφιστάμενες τοποθεσίες στο Győr, [τοποθεσία 2 σε ενισχυόμενη περιοχή εντός του ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ], [τοποθεσία 1 σε μη ενισχυόμενη περιοχή εντός ΕΟΧ] και [τοποθεσία 3 σε μη ενισχυόμενη περιοχή εντός ΕΟΧ]. Ενώ το Győr και η [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ] βρίσκονται σε ενισχυόμενες περιφέρειες (με ανώτατα όρια έντασης ενίσχυσης 30 % και 15 % αντίστοιχα κατά την ημερομηνία της κοινοποίησης), η [τοποθεσία 1 σε μη ενισχυόμενη περιοχή εντός ΕΟΧ] και η [τοποθεσία 3 σε μη ενισχυόμενη περιοχή εντός ΕΟΧ] βρίσκονται σε μη ενισχυόμενες περιφέρειες στην [χώρα 2 του ΕΟΧ].
               
            
                  (154)
               
               
                  Οι υπολογισμοί και οι εκτιμήσεις κόστους για τις τέσσερις επιλογές πραγματοποιήθηκαν με το ίδιο επίπεδο ακρίβειας. Οι επιλογές που περιλαμβάνουν τις εγκαταστάσεις στην [τοποθεσία 3 σε μη ενισχυόμενη περιοχή εντός ΕΟΧ] (επιλογή Α και Β) αποκλείστηκαν ήδη την […] 2010, καθώς η εγκατάσταση στην [τοποθεσία 3 σε μη ενισχυόμενη περιοχή εντός ΕΟΧ] είχε εξαντλήσει τα όριά της όσον αφορά την παραγωγική ικανότητα και η επένδυση θα απαιτούσε μεγάλες διαρθρωτικές δαπάνες που θα οδηγούσαν σε υψηλότερο συνολικό κόστος. Συνεπώς, μόνο η επιλογή Γ (παραγωγή των A3 Sedan και Audi TT στην [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ], και παραγωγή του A3 Cabriolet στην [τοποθεσία 1 σε μη ενισχυόμενη περιοχή για τον ΕΟΧ] και η επιλογή Δ (παραγωγή και των τεσσάρων μοντέλων στο Győr) παρέμειναν ως ανταγωνιστικές επιλογές.
               
            
                  (155)
               
               
                  Κατά την περαιτέρω διαδικασία σχεδιασμού, πραγματοποιήθηκαν αρκετοί υπολογισμοί και εκτιμήσεις κόστους. Τα έγγραφα που παρασχέθηκαν αποδεικνύουν ότι οι υπολογισμοί έγιναν με βάση τις ίδιες παραδοχές και η Ουγγαρία διευκρίνισε ότι, καθ' όλη τη διαδικασία λήψης αποφάσεων, οι εκτιμήσεις κόστους για την επιλογή Γ και την επιλογή Δ διατηρήθηκαν στο ίδιο επίπεδο ακρίβειας. Τα έγγραφα δείχνουν επίσης ότι οι υπολογισμοί αυτοί ήταν συγκρίσιμοι.
               
            
                  (156)
               
               
                  Η Επιτροπή επισημαίνει ότι η AUDI AG διερεύνησε τη δυνατότητα κρατικής ενίσχυσης ήδη κατά τα πρώιμα στάδια της φάσης λήψης απόφασης περί επένδυσης και τοποθεσίας. Η υποβολή αίτησης ενίσχυσης από τον δικαιούχο στις 5 Μαρτίου 2010, η επιβεβαίωση της Ουγγαρίας στις 26 Μαρτίου 2010 ότι η επένδυση είναι καταρχήν επιλέξιμη για ενίσχυση, καθώς και η αρχική προσφορά ενίσχυσης της Ουγγαρίας στις 30 Μαρτίου 2010 πραγματοποιήθηκαν προτού αποκλειστεί οποιαδήποτε από τις επιλογές. Οι εκτιμήσεις κόστους που παρουσιάστηκαν στο διοικητικό συμβούλιο του ομίλου την […] 2010 είχαν ήδη συμπεριλάβει την πιθανή κρατική ενίσχυση που ενδεχομένως θα χορηγούσε η Ουγγαρία. Τη δεδομένη χρονική στιγμή ελήφθη επίσης υπόψη μια ενδεχόμενη ενίσχυση από μέρους της [χώρα 1 του ΕΟΧ], αλλά στη συνέχεια απορρίφθηκε, δεδομένου ότι δεν θα ήταν ρεαλιστικό να ληφθεί η ενίσχυση στην [χώρα 1 του ΕΟΧ] (48).
               
            
                  (157)
               
               
                  Όπως περιγράφεται στην αιτιολογική σκέψη 80 της παρούσας απόφασης, οι τελικές εκτιμήσεις για το κόστος παραγωγής που μπορεί να αποδοθεί στην τοποθεσία κατέληξαν σε μειονέκτημα κόστους ύψους 143,3 εκατ. ευρώ για την επιλογή Δ (Győr) σε σύγκριση με την επιλογή Γ [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ] και [τοποθεσία 1 σε μη ενισχυόμενη περιοχή για τον ΕΟΧ] κατά τον χρόνο παρουσίασης των δύο επιλογών επένδυσης και τοποθεσίας για τη λήψη οριστικής απόφασης από την επιτροπή Κ-VAI στις 14 Δεκεμβρίου 2010. Όπως αποδεικνύεται από τα πρακτικά της συνεδρίασης της επιτροπής Κ-VAI, βάσει της εν λόγω ανάλυσης αντίθετης περίπτωσης και ορισμένων ποιοτικών κριτηρίων, καθώς και επί τη βάσει της διαθεσιμότητας της κρατικής ενίσχυσης, η επιτροπή Κ-VAI αποφάσισε στις 14 Δεκεμβρίου 2010 να τοποθετήσει το επενδυτικό σχέδιο στο Győr.
               
            
                  (158)
               
               
                  Η Επιτροπή επιβεβαιώνει την άποψή της (βλέπε αιτιολογική σκέψη 110 της παρούσας απόφασης), η οποία αναφέρεται ήδη στην απόφαση κίνησης της διαδικασίας, ότι οι τυπικές απαιτήσεις όσον αφορά τη δημιουργία κινήτρων που ορίζονται στην παράγραφο 38 των ΚΓΠΕ 2007-2013 ικανοποιούνταν: i) αναφορικά με την επιχορήγηση —όπως εξηγήθηκε στην υποσημείωση 23 της παρούσας απόφασης— ο δικαιούχος υπέβαλε σχετική αίτηση και η αρμόδια για τη διαχείριση του καθεστώτος αρχή επιβεβαίωσε εν συνεχεία εγγράφως ότι, υπό την αίρεση λεπτομερούς επαλήθευσης, το σχέδιο πληροί καταρχήν τις προϋποθέσεις επιλεξιμότητας που προβλέπονται στο καθεστώς ενισχύσεων, πριν από την έναρξη των εργασιών του σχεδίου· ii) σχετικά με τη φορολογική ελάφρυνση, όπως περιγράφεται στην αιτιολογική σκέψη 24 της παρούσας απόφασης, ο δικαιούχος υπέβαλε τη σχετική αίτηση πολύ πριν από την έναρξη των εργασιών και, καθώς αναφορικά με τη φορολογική ελάφρυνση υπάρχει έννομο δικαίωμα —υπό την αίρεση της έγκρισης της Επιτροπής— δεν ήταν αναγκαίο για τον δικαιούχο να περιμένει για οποιαδήποτε προκαταρκτική επιβεβαίωση επιλεξιμότητας από τις ουγγρικές αρχές.
               
            
                  (159)
               
               
                  Αναφορικά με τη δημιουργία ουσιαστικών κινήτρων, η Επιτροπή θεωρεί ότι η ενίσχυση είχε πράγματι αντίκτυπο στην επιλογή της τοποθεσίας της επένδυσης: Η απόφαση του ομίλου VW να εγκαταστήσει το υπό εξέταση επενδυτικό σχέδιο στο Győr ελήφθη μόνο μετά την επιβεβαίωση ότι το επενδυτικό σχέδιο θα είναι επιλέξιμο για κρατική ενίσχυση και θα στηριχθεί από τις δημόσιες αρχές και η επιτροπή Κ-VAI (το αρμόδιο εταιρικό όργανο για τη λήψη της τελικής απόφασης περί επένδυσης και τοποθεσίας) ενέκρινε την τοποθεσία με την επιφύλαξη της διαθεσιμότητας της κρατικής ενίσχυσης. Ως εκ τούτου, η Επιτροπή θεωρεί, σύμφωνα με τις παραγράφους 23 και 25 της ανακοίνωσης για την αναλυτική αξιολόγηση, ότι το σενάριο αντίθετης περίπτωσης που παρουσίασε η Ουγγαρία είναι ρεαλιστικό και υποστηρίζεται από αυθεντικά και επίκαιρα στοιχεία. Συνεπώς, η ενίσχυση δημιουργεί πραγματικό (ουσιαστικό) κίνητρο. Με τη μείωση του κενού βιωσιμότητας προς όφελος του Győr, η ενίσχυση συνέβαλε στην αλλαγή της απόφασης που είχε λάβει η δικαιούχος επιχείρηση σχετικά με την τοποθεσία. Χωρίς την ενίσχυση, η επένδυση δεν θα είχε πραγματοποιηθεί στο Győr.
               
            6.6.1.4.   Αναλογικότητα της ενίσχυσης
      
      
                  (160)
               
               
                  Για να εξασφαλιστεί η αναλογικότητα της ενίσχυσης, το ύψος και η ένταση πρέπει να περιορίζονται στο ελάχιστο αναγκαίο ώστε να μπορεί η επένδυση να υλοποιηθεί στην ενισχυόμενη περιφέρεια.
               
            
                  (161)
               
               
                  Σε γενικές γραμμές, οι περιφερειακές ενισχύσεις θεωρούνται αναλογικές προς τη σοβαρότητα των προβλημάτων που πλήττουν τις ενισχυόμενες περιφέρειες εφόσον συμμορφώνονται με τα ανώτατα όρια για τις περιφερειακές ενισχύσεις, περιλαμβανομένης της αυτόματης, προοδευτικής αποκλιμάκωσης των ανώτατων ορίων για μεγάλα επενδυτικά σχέδια (διαδικασία που ήδη αποτελεί μέρος του ισχύοντος χάρτη περιφερειακών ενισχύσεων). Στην προκειμένη περίπτωση, η ισχύουσα ένταση ενίσχυσης δεν υπερβαίνει τα ανώτατα όρια για τις περιφερειακές ενισχύσεις τα οποία έχουν διορθωθεί από τον μηχανισμό αποκλιμάκωσης, όπως αναλύεται ήδη στην αιτιολογική σκέψη 110 της παρούσας απόφασης.
               
            
                  (162)
               
               
                  Πέραν της τήρησης της γενικής αρχής της αναλογικότητας που περιλαμβάνεται στις ΚΓΠΕ 2007-2013, απαιτείται επίσης η διενέργεια διεξοδικότερης αξιολόγησης σύμφωνα με την ανακοίνωση για την αναλυτική αξιολόγηση. Σύμφωνα με το σενάριο 2 της ανακοίνωσης αυτής, η ενίσχυση θεωρείται αναλογική εφόσον ισούται με τη διαφορά μεταξύ του καθαρού κόστους που συνεπάγεται για τη δικαιούχο επιχείρηση η πραγματοποίηση της επένδυσης στην ενισχυόμενη περιφέρεια και του καθαρού κόστους που συνεπάγεται η πραγματοποίηση της επένδυσης στην εναλλακτική τοποθεσία.
               
            
                  (163)
               
               
                  Η Επιτροπή θεωρεί, με βάση τα έγγραφα που υποβλήθηκαν (βλέπε αιτιολογικές σκέψεις 79 έως 82), ότι η ενίσχυση περιορίστηκε στο αναγκαίο ποσό, διότι δεν υπερβαίνει τη διαφορά κόστους μεταξύ της επιλογής Δ (που τοποθετεί την επένδυση στο Győr) και της επιλογής Γ (που τοποθετεί την επένδυση στην [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ] και την [τοποθεσία 1 σε μη ενισχυόμενη περιοχή εντός ΕΟΧ]). Από τον υπολογισμό που πραγματοποιήθηκε κατά τον χρόνο ανάλυσης του σεναρίου αντίθετης περίπτωσης προκύπτει ότι χωρίς την ενίσχυση, το Győr θα ήταν πιο ακριβό κατά 144,3 εκατ. ευρώ (σε παρούσα αξία του 2010) από το συνδυασμό τοποθεσιών [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση βάσει του άρθρου 107 παράγραφος 3 στοιχείο γ) της ΣΛΕΕ] και [τοποθεσία 1 σε μη ενισχυόμενη περιοχή εντός ΕΟΧ].
               
            
                  (164)
               
               
                  Αυτό το μειονέκτημα κόστους ανέρχεται σε 153,8 εκατ. ευρώ σε τιμές 2013, που είναι το έτος που χρησιμοποιείται για τον υπολογισμό της ενίσχυσης και, ως εκ τούτου, επίσης, για την αναλογικότητα.
               
            
                  (165)
               
               
                  Η διαφορά λόγω της μεγαλύτερης εφάπαξ δαπάνης θα μπορούσε να περιοριστεί από την πιθανή κρατική ενίσχυση. Λαμβάνοντας υπόψη την ενίσχυση των 133,3 εκατ. ευρώ σε παρούσα αξία του 2013, η επιλογή Δ εξακολουθεί να έχει μειονέκτημα κόστους ύψους 20,5 εκατ. ευρώ σε σχέση με την επιλογή Γ. Η Επιτροπή επισημαίνει ότι το εναπομείναν μειονέκτημα κόστους έγινε αποδεκτό από τον όμιλο Volkswagen λόγω ορισμένων, μη μετρήσιμων πλεονεκτημάτων του Győr, π.χ. δυνατότητα παραγωγής και των τεσσάρων παραγώγων MQB σε ένα και μόνο εργοστάσιο της AUDI, και θεωρεί ότι η αναλογικότητα της ενίσχυσης είναι αποδεδειγμένη.
               
            6.6.2.   Αρνητικές επιπτώσεις της ενίσχυσης στον ανταγωνισμό και στις συναλλαγές
      
      
                  (166)
               
               
                  Στην παράγραφο 40 της ανακοίνωσης για την αναλυτική αξιολόγηση ορίζεται ότι «σε περίπτωση που από το αντιπαράδειγμα απορρέει ότι η επένδυση θα είχε ούτως ή άλλως πραγματοποιηθεί και χωρίς την ενίσχυση, αλλά ενδεχομένως σε άλλον τόπο εγκατάστασης (σενάριο 2) και εφόσον η ενίσχυση είναι αναλογική, οι πιθανές ενδείξεις στρεβλώσεων όπως μεγάλο μερίδιο αγοράς και αύξηση της παραγωγικής ικανότητας σε μια υποτονική αγορά θα ήταν, καταρχήν, οι ίδιες ανεξαρτήτως της ενίσχυσης».
               
            
                  (167)
               
               
                  Καθώς το μέτρο ενίσχυσης στηρίζει επενδυτική απόφαση που εμπίπτει στην επιλογή 2 και περιορίζεται στο ελάχιστο απαιτούμενο ποσό, δεν εντοπίστηκαν αρνητικές επιπτώσεις στον ανταγωνισμό. Η επένδυση θα είχε πραγματοποιηθεί σε άλλη τοποθεσία και σε κάθε περίπτωση θα οδηγούσε στο ίδιο επίπεδο στρέβλωσης του ανταγωνισμού. Ως εκ τούτου, η Επιτροπή θεωρεί ότι η ενίσχυση δεν έχει αρνητικές επιπτώσεις στον ανταγωνισμό.
               
            
                  (168)
               
               
                  Σύμφωνα με την παράγραφο 53 της ανακοίνωσης, εάν χωρίς την ενίσχυση η επένδυση θα είχε πραγματοποιηθεί σε μια φτωχότερη περιφέρεια (περισσότερα περιφερειακά μειονεκτήματα —μεγαλύτερη μέγιστη ένταση περιφερειακής ενίσχυσης) ή σε μια περιφέρεια που θεωρείται ότι παρουσιάζει τα ίδια περιφερειακά μειονεκτήματα με την περιφέρεια-στόχο (ίδια μέγιστη ένταση περιφερειακής ενίσχυσης), αυτό θα συνιστούσε αρνητικό στοιχείο κατά τη συνολική στάθμιση των συνεπειών, το οποίο δεν είναι πιθανό να αντισταθμιστεί από άλλα θετικά στοιχεία, διότι αντιβαίνει στο ίδιο το σκεπτικό στο οποίο βασίζεται η περιφερειακή ενίσχυση.
               
            
                  (169)
               
               
                  Δεδομένου ότι η Ουγγαρία επιβεβαίωσε ότι η θεωρητική δυνατότητα δημιουργίας μιας νέας εγκατάστασης παραγωγής στην Ανατολική Ευρώπη απορρίφθηκε από την AUDI κατά τα πρώτα στάδια της διαδικασίας λήψης αποφάσεως και ότι καμία από τις υφιστάμενες τοποθεσίες με υψηλότερη ή ίδια ένταση ενίσχυσης δεν θεωρήθηκε ως σκόπιμη τοποθεσία (βλέπε υποσημείωση 23), η Επιτροπή θεωρεί ότι η ενίσχυση δεν έχει καμία συνέπεια κατά της συνοχής, που θα αντέβαινε στη λογική των περιφερειακών ενισχύσεων.
               
            6.7.   ΣΤΑΘΜΙΣΗ ΤΩΝ ΘΕΤΙΚΩΝ ΚΑΙ ΑΡΝΗΤΙΚΩΝ ΕΠΙΠΤΩΣΕΩΝ ΤΗΣ ΕΝΙΣΧΥΣΗΣ
      
      
                  (170)
               
               
                  Αφού διαπιστώθηκε ότι η ενίσχυση δημιουργεί κίνητρο για επενδύσεις στην εξεταζόμενη περιοχή και είναι αναλογική, τίθεται πλέον το θέμα να σταθμιστούν μεταξύ τους οι θετικές και οι αρνητικές επιπτώσεις του μέτρου.
               
            
                  (171)
               
               
                  Με την αξιολόγηση επιβεβαιώθηκε ότι το μέτρο ενίσχυσης δημιουργεί κίνητρα και προσελκύει επενδύσεις που συμβάλλουν σημαντικά στην περιφερειακή ανάπτυξη μειονεκτικής περιφέρειας που είναι επιλέξιμη για περιφερειακές ενισχύσεις δυνάμει του άρθρου 107 παράγραφος 3 στοιχείο α) της ΣΛΕΕ, χωρίς αυτό να στερεί την επένδυση σε οποιαδήποτε περιφέρεια με το ίδια ή υψηλότερο ανώτατο όριο έντασης ενίσχυσης (δεν θίγει τη συνοχή). Η Επιτροπή θεωρεί ότι η προσέλκυση επενδύσεων σε μια φτωχότερη περιφέρεια είναι περισσότερο ευνοϊκή για τη συνοχή στο εσωτερικό της Ένωσης από ό,τι η υλοποίηση της ίδιας επένδυσης σε μια περισσότερο ανεπτυγμένη περιφέρεια. Όπως αναφέρεται στην παράγραφο 53 της ανακοίνωσης για την αναλυτική αξιολόγηση, η Επιτροπή θεωρεί ότι «οι θετικές συνέπειες των περιφερειακών ενισχύσεων που απλώς αντισταθμίζουν τη διαφορά του καθαρού κόστους σε σχέση με έναν πιο ανεπτυγμένο εναλλακτικό τόπο εγκατάστασης […], κατά κανόνα, στο πλαίσιο της στάθμισης, θα θεωρείται ότι υπερκαλύπτουν τις τυχόν αρνητικές συνέπειες για τον εναλλακτικό τόπο πραγματοποίησης μιας νέας επένδυσης».
               
            
                  (172)
               
               
                  Με βάση τα ανωτέρω, η Επιτροπή διαπιστώνει ότι, δεδομένου ότι η ενίσχυση είναι αναλογική προς τη διαφορά σε καθαρό κόστος για την υλοποίηση της επένδυσης στον επιλεγέντα τόπο σε σύγκριση με έναν εναλλακτικό τόπο εγκατάστασης σε μια περισσότερο ανεπτυγμένη περιφέρεια, οι θετικές επιπτώσεις της ενίσχυσης ως προς τον στόχο και την καταλληλότητά της, όπως καταδείχθηκε ανωτέρω, αντισταθμίζουν τις αρνητικές επιπτώσεις στον εναλλακτικό τόπο εγκατάστασης.
               
            
                  (173)
               
               
                  Σύμφωνα με την παράγραφο 68 των ΚΓΠΕ 2007-2013 και την αναλυτική αξιολόγηση που διενεργήθηκε με βάση τη σχετική ανακοίνωση, η Επιτροπή συμπεραίνει ότι η ενίσχυση είναι αναγκαία ως έναυσμα για επενδύσεις και ότι τα οφέλη από την ενίσχυση υπερκαλύπτουν την προκύπτουσα στρέβλωση του ανταγωνισμού και την επίδραση επί των συναλλαγών μεταξύ των κρατών μελών.
               
            7.   ΣΥΜΠΕΡΑΣΜΑ
      
      
                  (174)
               
               
                  Η Επιτροπή διαπιστώνει ότι η Ουγγαρία χορήγησε παράνομα ενίσχυση περιφερειακού χαρακτήρα υπέρ του επενδυτικού σχεδίου της AHM, κατά παράβαση του άρθρου 108 παράγραφος 3 της ΣΛΕΕ. Ωστόσο, η Επιτροπή καταλήγει στο συμπέρασμα ότι η περιφερειακή επενδυτική ενίσχυση υπέρ της AUDI HUNGARIA MOTOR Α —που χορηγήθηκε πριν από την 1η Ιουλίου 2014, υπό τον όρο εν μέρει έγκρισής της από την Επιτροπή— πληροί όλες τις προϋποθέσεις που ορίζονται στις ΚΓΠΕ 2007-2013 και στην ανακοίνωση για την αναλυτική αξιολόγηση και, ως εκ τούτου, δύναται να θεωρηθεί συμβατή με την εσωτερική αγορά κατά την έννοια του άρθρου 107 παράγραφος 3 στοιχείο α) της ΣΛΕΕ,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Η κρατική ενίσχυση που η Ουγγαρία χορήγησε στην AUDI HUNGARIA MOTOR Ltd., ανώτατου ύψους 39 952 εκατ. HUF (προεξοφλημένη κατά την ημερομηνία της κοινοποίησης) σε παρούσα αξία, η οποία αντιπροσωπεύει ένα ανώτατο όριο έντασης ενίσχυσης της τάξεως του 11,24 % σε ακαθάριστο ισοδύναμο επιχορήγησης, είναι συμβατή με την εσωτερική αγορά κατά την έννοια του άρθρου 107 παράγραφος 3 στοιχείο α) της ΣΛΕΕ.
      Άρθρο 2
      Η παρούσα απόφαση απευθύνεται στην Ουγγαρία.
      
         Βρυξέλλες, 1η Φεβρουαρίου 2016.
         
            
               Για την Επιτροπή
            
            Margrethe VESTAGER
            
               Μέλος της Επιτροπής
            
         
      
      
         (1)  ΕΕ C 418 της 21.11.2014, σ. 25.
      
         (2)  Κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα 2007-2013 (ΕΕ C 54 της 4.3.2006, σ. 13). Στις 28 Ιουνίου 2013 η Επιτροπή εξέδωσε τις κατευθυντήριες γραμμές για τις ενισχύσεις περιφερειακού χαρακτήρα 2014-2020, με τις οποίες παρέτεινε την περίοδο εφαρμογής των ΚΓΠΕ έως τις 30 Ιουνίου 2014 (παράγραφος 186) (ΕΕ C 209 της 23.1.2013, σ. 1).
      
         (3)  ΕΕ C 223 της 16.9.2009, σ. 3.
      
         (4)  Βλέπε υποσημείωση 1.
      
         (5)  Κρατική ενίσχυση N 487/2006 — Εθνικός χάρτης περιφερειακών ενισχύσεων της Ουγγαρίας 2007-2013 (ΕΕ C 256 της 24.10.2006, σ. 6), η οποία παρατείνεται με την κρατική ενίσχυση αριθ. SA. 36879 (2013/N) — Παράταση του χάρτη περιφερειακών ενισχύσεων της Ουγγαρίας 2007-2013 έως τις 30 Ιουνίου 2014 (ΕΕ C 69 της 7.3.2014, σ. 1).
      
         (6)  72 στην Ευρώπη και 46 σε χώρες της Αμερικής, της Ασίας και της Αφρικής.
      
         (7)  Ετήσια έκθεση 2014 του ομίλου Volkswagen.
      
         (*)  Επιχερηματικο απόρρητο
      
         (8)  Η R. L. Polk & Co (επίσης αναφερόμενη ως POLK) αποτελεί έναν παγκόσμια αναγνωρισμένο οργανισμό και βασικό πάροχο πληροφοριών αγοράς και αναλύσεων στον κλάδο της αυτοκινητοβιομηχανίας. Στις 16 Ιουλίου 2013, η IHS Inc., η κορυφαία παγκόσμια πηγή σημαντικών πληροφοριών και αναλύσεων, ολοκλήρωσε την εξαγορά της R. L. Polk & Co. Με την προσθήκη της POLK, η IHS Automotive παρέχει τεχνογνωσία και διορατικές προβλέψεις που καλύπτουν ολόκληρη την αλυσίδα αξίας της αυτοκινητοβιομηχανίας. Η POLK ταξινομεί την αγορά αυτοκινήτων στις κατηγορίες A000, A00, A0, A, B, C, D και E, όπου η κατηγορία A000 αντιστοιχεί στα μικρά αυτοκίνητα πόλης και η κατηγορία E στα υπερπολυτελή αυτοκίνητα. Από την κατηγορία A000 έως την κατηγορία E, αυξάνονται σταδιακά η μέση τιμή, το μέγεθος και η μέση απόδοση του κινητήρα των επιβατικών αυτοκινήτων.
      
         (9)  Τα αριθμητικά στοιχεία που αναφέρονται στην παρούσα απόφαση εκφράζονται σε ευρώ με βάση την ισοτιμία 299,67 HUF/ευρώ, που ίσχυε κατά τον χρόνο της κοινοποίησης.
      
         (10)  Οι παρούσες αξίες στην απόφαση αυτή υπολογίζονται με βάση προεξοφλητικό επιτόκιο 5,62 τοις εκατό που ίσχυε κατά τον χρόνο της κοινοποίησης. Το έτος-βάση για την προεξόφληση είναι το 2013, δηλαδή το έτος κοινοποίησης.
      
         (11)  Το συνοπτικό δελτίο πληροφοριών σχετικά με το καθεστώς ενίσχυσης XR 47/2007 (A Kormány egyedi döntésével megítélhető támogatás) δημοσιεύτηκε στην ΕΕ C 180 της 2.8.2007, σ. 6.
      
         (12)  Κανονισμός (ΕΚ) αριθ. 1628/2006 της Επιτροπής, της 24ης Οκτωβρίου 2006, για την εφαρμογή των άρθρων 87 και 88 της συνθήκης στις εθνικές επενδυτικές ενισχύσεις περιφερειακού χαρακτήρα (ΕΕ L 302 της 1.11.2006, σ. 29).
      
         (13)  Απόφαση της Επιτροπής, της 10ης Μαΐου 2007, στην υπόθεση N 651/2006, σχετικά με το φορολογικό πλεονέκτημα για την ανάπτυξη (τροποποίηση του N 504/2004) (ΕΕ C 152 της 6.7.2007, σ. 2), όπως τροποποιήθηκε διαδοχικά με τις αποφάσεις της 30ής Απριλίου 2008 (N 646/2007, SA. 24441), της 17ης Ιουνίου 2008 (N 735/2007, SA. 24683), της 6ης Μαΐου 2010 (N 132/2010, SA. 30728) και της 23ης Φεβρουαρίου 2011 (αριθ. 685/2009, SA. 29994) της Επιτροπής.
      
         (14)  Η προσέγγιση αυτή είναι ευθυγραμμισμένη με τις αποφάσεις της Επιτροπής περί κρατικών ενισχύσεων SA.30340 (Fiat Powertrain Technologies), απόφαση της 9ης Φεβρουαρίου 2011 [C(2011) 612] στην υπόθεση SA.30340 (ΕΕ C 151 της 21.5.2011, σ. 5)· SA.32169 (Volkswagen Sachsen), απόφαση της 13ης Ιουλίου 2011 [C (2011) 4935] στην υπόθεση SΑ.32169 (ΕΕ C 361 της 10.12.2011, σ. 17)· N 767/07 (Ford Craiova), απόφαση της 30ής Απριλίου 2008 [C(2008) 1613] στην υπόθεση N 767/2007 (ΕΕ C 238 της 17.9.2008, σ. 4)· N 635/2008 (Fiat Sicily), απόφαση της 29ης Απριλίου 2009 [C(2009) 3051] στην υπόθεση N 635/2008 (ΕΕ C 219 της 12.9.2009, σ. 3)· και N 473/2008 (Ford Espana) απόφαση της 17ης Ιουνίου 2009 [C(2009) 4530] στην υπόθεση N 473/2008 (ΕΕ C 19 της 26.1.2010, σ. 5).
      
         (15)  Βλέπε N 671/2008, Mercedes-Benz Hungary (αλληλοεπικάλυψη μεταξύ των εφαπτόμενων κατηγοριών Α και Β), SA.32169 Volkswagen Sachsen, αιτιολογική σκέψη 60 και επόμενες και SA.32076 Ford Espana, αιτιολογική σκέψη 83 (δυνατότητα υποκατάστασης αλυσίδας στο σκέλος της ζήτησης για αυτοκίνητα κατηγορίας A0 και Β και αυτοκίνητα της κατηγορίας Α).
      
         (16)  Με βάση τα στοιχεία που παρέχονται στην προκαταρκτική οικονομική ανάλυση της γεωγραφικής αγοράς (Preliminary Economic Analysis of the Geographic Market), Dr. James Α. Langenfeld, Navigant Economics (2011), φαίνεται ότι περίπου το 13 % των αυτοκινήτων της κατηγορίας Α και άνω του 25 % των αυτοκινήτων της κατηγορίας Β που παρήχθησαν στον ΕΟΧ κατά το διάστημα μεταξύ 2004 και 2010 εξήχθησαν σε άλλες περιοχές του κόσμου. Όσον αφορά τις εισαγωγές, ποσοστό άνω του 14 % των αυτοκινήτων της κατηγορίας Α και άνω του 18 % των αυτοκινήτων της κατηγορίας Β που πωλήθηκαν στον ΕΟΧ είχαν παραχθεί σε άλλες περιοχές.
      
         (17)  Προκαταρκτική οικονομική ανάλυση της γεωγραφικής αγοράς (Preliminary Economic Analysis of the Geographic Market), Dr. James Α. Langenfeld, Navigant Economics (2011).
      
         (18)  Η Ουγγαρία βάσισε την παραδοχή του πολλαπλασιαστή 2,5 σε μια μελέτη που αξιολόγησε τη συμβολή του τομέα προμηθευτών μηχανοκίνητων οχημάτων στις οικονομίες των Ηνωμένων Πολιτειών και των 50 πολιτειών τους. Η μελέτη εκπονήθηκε για την Motor and Equipment Manufacturers Association (Ένωση Κατασκευαστών Αυτοκινήτων και Εξοπλισμού) από την Economics and Business Group, Center of Automotive Research, 2007.
      
         (19)  Λειτουργεί ήδη ο όμιλος AUDI HUNGARIA Vehicle Engineering Department Group με τα τμήματα κινητήρων εσωτερικής καύσης (Department of Internal Combustion Engines), επιστήμης και τεχνολογίας υλικών (Department of Material Science and Technology) και κατασκευής οχημάτων (Department of Vehicle Manufacturing).
      
         (20)  Η έναρξη της παραγωγής του A3 Cabriolet και του A3 Sedan προγραμματίστηκε για τον Νοέμβριο του 2012 και τον Μάρτιο του 2013, ενώ η έναρξη της παραγωγής του TT Coupé και του TT Roadster για τον Φεβρουάριο και τον Σεπτέμβριο του 2014, αντίστοιχα.
      
         (21)  Ενώ κατά τη διάρκεια της φάσης ανάπτυξης και σχεδιασμού του προϊόντος η προεπιλογή τοποθεσίας είχε περιοριστεί στις τοποθεσίες της AUDI, δηλαδή την [τοποθεσία 3 σε μια μη ενισχυόμενη περιοχή εντός ΕΟΧ] και το Győr, σε αυτή τη φάση οι παραδοχές τοποθεσίας αμφισβητήθηκαν σε επίπεδο ομίλου και αναπτύχθηκαν εναλλακτικά σενάρια. Ήδη τρεις μήνες προτού ληφθεί η απόφαση περί προϊόντος σχετικά με το νέο A3 Sedan στις […] 2010, το [τμήμα ελέγχου του ομίλου] άρχισε να πραγματοποιεί συγκρίσεις μεταξύ διαφόρων τοποθεσιών και διαφόρων επενδυτικών σεναρίων.
      
         (22)  Το 2008 η AUDI εξέτασε εννοιολογικά την ιδέα επένδυσης από μηδενική βάση στην Ανατολική Ευρώπη, η οποία δεν αναπτύχθηκε στις περαιτέρω φάσεις σχεδιασμού. Στη σύσταση απόφασης που εκπονήθηκε από το [τμήμα ελέγχου του ομίλου] και την AUDI και παρουσιάστηκε στη συνεδρίαση της διοίκησης του ομίλου την […] 2010, η λύση επένδυσης από μηδενική βάση παρουσιάστηκε ως μη ρεαλιστική επιλογή, λόγω του επενδυτικού πλαισίου και των χρονικών περιορισμών που θέτουν οι προβλεπόμενες ημερομηνίες παραγωγής.
      
         (23)  Η Ουγγαρία υπέβαλε πληροφορίες που παρουσιάζουν όλες τις υφιστάμενες εγκαταστάσεις του ομίλου VW που βρίσκονται σε περιοχή με ένταση ενίσχυσης τουλάχιστον 30 % (δηλαδή με ένταση ενίσχυσης ίση ή υψηλότερη από εκείνη του Győr). Ωστόσο, καμία από αυτές τις τοποθεσίες δεν μπορούσε να ληφθεί υπόψη, καθώς δεν πληρούσαν τα κριτήρια «περιθώριο διεύρυνσης ή προσαρμογής» και/ή «συμβατή δομή». Καμία από αυτές τις τοποθεσίες δεν διέθετε επαρκή ελεύθερο χώρο για την υλοποίηση του επενδυτικού σχεδίου.
      
         (24)  Οι αποφάσεις περί προϊόντος σχετικά με τα AUDI TT Coupé και TT Roadster ελήφθησαν την […] 2011 σε επίπεδο εμπορικού σήματος και επιβεβαιώθηκαν από τον όμιλο την […] 2011. Προηγουμένως, σε όλα τα έγγραφα της εταιρείας γινόταν αναφορά στο διάδοχο μοντέλο του ΤΤ.
      
         (25)  Σε επίπεδο ομίλου, το διοικητικό συμβούλιο λαμβάνει αποφάσεις σχετικά με επενδυτικά σχέδια και την τοποθεσία τους μέσω της K-VAI (επιτροπή επενδύσεων), με βάση την ανάλυση που εκπονείται από το [τμήμα ελέγχου του ομίλου].
      
         (26)  Η αξία του μειονεκτήματος είναι αναγκαίο να καθοριστεί σε τιμές 2013, ώστε να μπορεί να συγκριθεί με την πιθανή κρατική ενίσχυση (που καθορίζεται σε τιμές 2013) και συνεπώς να προσδιοριστεί το καθαρό μειονέκτημα του Győr. Για τον υπολογισμό αυτό, κρίνεται σκόπιμη η χρήση του προεξοφλητικού επιτοκίου που εφαρμόζεται στη ζώνη του ευρώ κατά τη στιγμή λήψης της απόφασης περί επένδυσης (Δεκέμβριος 2010, δηλαδή 2,45 %), καθότι η επενδυτική απόφαση ελήφθη με όρους ευρώ —λαμβάνοντας υπόψη το εκτιμώμενο κόστος σε ευρώ— από εταιρεία της οποίας η έδρα βρίσκεται εντός της ζώνης του ευρώ.
      
         (27)  Το εν λόγω ποσό ενίσχυσης βασίζεται στις προβλεπόμενες επιλέξιμες επενδυτικές δαπάνες ύψους 1 186 εκατ. ευρώ. Κατά τη διάρκεια της υλοποίησης και της έγκρισης, η Ουγγαρία διευκρίνισε ότι υπήρχαν περαιτέρω αλλαγές ως προς το προβλεπόμενο κόστος και η επενδυτική συμφωνία υπεγράφη τελικά λαμβάνοντας υπόψη τις προβλεπόμενες επιλέξιμες δαπάνες ύψους 1 186 εκατ. ευρώ σε παρούσα αξία.
      
         (28)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9). Ασφαλώς, κατά τη στιγμή που η Ουγγαρία υπέβαλε τις παρατηρήσεις της, η σχετική διάταξη ήταν το άρθρο 1 στοιχείο στ) του κανονισμού (ΕΚ) αριθ. 659/1999 του Συμβουλίου, της 22ας Μαρτίου 1999, για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 83 της 27.3.1999, σ. 1).
      
         (29)  Βλέπε υποσημείωση 12.
      
         (30)  Υποσημείωση 1 στην αιτιολογική σκέψη 56 της ανακοίνωσης για την αναλυτική αξιολόγηση
      
         (31)  Η πρακτική που ακολουθείται από τις ουγγρικές αρχές είναι επίσης ευθυγραμμισμένη με την πρακτική της Επιτροπής σε προηγούμενες υποθέσεις, βλέπε σκέψη 28) και σκέψη 110) της απόφασης σχετικά με την IBIDEN, όπου η ενίσχυση είχε ήδη χορηγηθεί (πριν από την κοινοποίηση στην Επιτροπή) στην IBIDEN HU με βάση τα υφιστάμενα καθεστώτα περιφερειακών ενισχύσεων έως το όριο ατομικής κοινοποίησης, και μόνο το υπόλοιπο ποσό της ενίσχυσης υπόκειτο σε έγκριση από την Επιτροπή. Στην υπόθεση IBIDEN η ενίσχυση χορηγήθηκε και τέθηκε εν μέρει σε εφαρμογή για την IBIDEN στις 25 Φεβρουαρίου και στις 3 Μαρτίου 2005. Οι εθνικές αρχές κοινοποίησαν το μέτρο της επιχορήγησης στην Επιτροπή την 1η Απριλίου 2005 και την 30ή Αυγούστου 2006. Στην εν λόγω διαδικασία η Επιτροπή κατέληξε στο συμπέρασμα ότι η ενίσχυση που υπόκειται σε υποχρέωση κοινοποίησης δεν είναι συμβατή με την κοινή αγορά, ωστόσο, η Επιτροπή με την απόφασή της επιβεβαίωσε ότι οι ουγγρικές αρχές ενήργησαν σύμφωνα με τους κανονισμούς όταν κατέβαλαν εν μέρει την επιχορήγηση.
      
         (32)  Μόνο το τμήμα που υπερβαίνει το όριο κοινοποίησης υπόκειται στην έγκριση της Επιτροπής, όπως αναφέρεται στο άρθρο για την «κρατική ενίσχυση στην IBIDEN Ουγγαρίας» των Evelina TUMASONYTĖ, Živilė DIDŽIOKAITĖ και András TARI στο Competition Policy Newsletter 2008, τεύχος 2, σ. 69.
      
         (33)  Βλέπε υπόθεση C-301/87. Γαλλική Δημοκρατία κατά Επιτροπής (Boussac), σημείο 33 [Συλλογή 1990, σ. I-307].
      
         (34)  Κανονισμός (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ' εφαρμογή των άρθρων 87 και 88 της Συνθήκης (Γενικός κανονισμός απαλλαγής κατά κατηγορία) (ΕΕ L 214 της 9.8.2008, σ. 3).
      
         (35)  SA. 32063 (2010/N) — LIP — Mondi Swiecie SA — Πολωνία (ΕΕ C 305 της 10.10.2012, σ. 8).
      
         (36)  Όπως αναφέρεται στη σκέψη 68 της απόφασης Mondi: «Ως εκ τούτου, η χορηγούμενη ενίσχυση […] θα πρέπει να κοινοποιείται στην Επιτροπή, στο σύνολό της, σε περίπτωση που υπερβαίνει το όριο κοινοποίησης».
      
         (37)  SA. 32009 (2011/C) — Κρατική ενίσχυση που χορηγήθηκε στην BMW AG για μεγάλο επενδυτικό σχέδιο στη Λειψία.
      
         (38)  Απόφαση 2008/830/ΕΚ της Επιτροπής, της 30ής Απριλίου 2008, για την κρατική ενίσχυση C 21/2007 (πρώην N 578/2006) την οποία η Ουγγαρία προτίθεται να εφαρμόσει υπέρ της IBIDEN Hungary Gyártó Kft (ΕΕ L 295 της 4.11.2008, σ. 34).
      
         (39)  Ανακοίνωση της Επιτροπής: Πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια (ΕΕ C 70 της 19.3.2002, σ. 8).
      
         (40)  Υπόθεση C-301/87, Γαλλική Δημοκρατία κατά Επιτροπής (Boussac), Συλλογή 1990, σ. I-307.
      
         (41)  Ασφαλώς, σε κάθε περίπτωση και, συνεπώς, ανεξάρτητα από τα όρια της παραγράφου 68 των ΚΓΠΕ 2007-2013, η Επιτροπή σταθμίζει τις θετικές και αρνητικές επιπτώσεις της ενίσχυσης πριν καταλήξει σε συμπέρασμα σχετικά με τη συμβατότητά της με την εσωτερική αγορά. Βλέπε απόφαση του Γενικού Δικαστηρίου στην υπόθεση T-304/08, Smurfit Kappa Group κατά Επιτροπής, EU:T:2012:351, σκέψη 94.
      
         (42)  ΕΕ C 244 της 1.10.2004, σ. 2.
      
         (43)  Βλέπε για παράδειγμα, την οριστική απόφαση της Επιτροπής στην υπόθεση της Porsche (εκδόθηκε τον Ιούλιο του 2014), όπου άφησε ανοικτό το ζήτημα του ορισμού της αγοράς και εφάρμοσε την παραδοσιακή προσέγγιση της εξέτασης όλων των «ευλογοφανών ορισμών της αγοράς που ορίζουν επιμέρους κατηγορίες της αγοράς αυτοκινήτου (συμπεριλαμβανομένης της στενότερης δυνατής κατηγοριοποίησης για την οποία υπάρχουν διαθέσιμα στοιχεία)». Βλέπε αιτιολογική σκέψη 34 της παρούσας απόφασης, που παραθέτει ένα φάσμα περιπτώσεων, συμπεριλαμβανομένων των ακόλουθων: Fiat Powertrain technologies SA. 30340: απόφαση της 9ης Φεβρουαρίου 2011 [C(2011) 612] (ΕΕ C 151 της 21.5.2011, σ. 5)· SA. 32169 Volkswagen Sachsen: απόφαση της 13ης Ιουλίου 2011 [C(2011) 4935] (ΕΕ C 361 της 10.12.2011, σ. 17).
      
         (44)  Κατευθυντήριες γραμμές για την αξιολόγηση των οριζόντιων συγκεντρώσεων σύμφωνα με τον κανονισμό του Συμβουλίου για τον έλεγχο των συγκεντρώσεων μεταξύ επιχειρήσεων (ΕΕ C 31 της 5.2.2004, σ. 5).
      
         (45)  Όπως προκύπτει από την αιτιολογική σκέψη 140 της παρούσας απόφασης, το θέμα της κατηγοριοποίησης δεν έχει πρακτικές συνέπειες, δεδομένου ότι δεν επηρεάζει το αποτέλεσμα του ελέγχου της παραγράφου 68 στοιχείο α).
      
         (46)  Σε μια ανάλυση χρονολογικής σειράς, η διαφοροποίηση των δεδομένων, δηλαδή η εξαγωγή των διαφορών μεταξύ διαδοχικών σημείων δεδομένων, είναι μια μέθοδος που χρησιμοποιείται για την αντιμετώπιση της έλλειψης στασιμότητας των δεδομένων, δηλαδή της παρουσία χρονικών τάσεων στη χρονολογική σειρά. Οι διαφοροποιημένες χρονολογικές σειρές αποτελούν, συνεπώς, μια νέα σειρά δεδομένων από την οποία έχει αφαιρεθεί η χρονική τάση. Ως εκ τούτου, ενδέχεται να είναι στάσιμες.
      
         (47)  Για λόγους σαφήνειας, οι συντελεστές στάθμισης που χρησιμοποιούνται για τις μέσες τιμές παρέχονται από την καταναλωθείσα ποσότητα για κάθε εμπόρευμα που περιλαμβάνεται στο καλάθι. Ως εκ τούτου, η μέση τιμή θα ακολουθεί αναλογικά περισσότερο τη διακύμανση της τιμής του προϊόντος που πωλείται περισσότερο. Η εξομάλυνση είναι απλώς μια μαθηματική διαδικασία προκειμένου να προσαρμοστεί η αξία των τιμών και να περιοριστεί σε μία περίοδο αναφοράς. Οι διαφορετικοί δείκτες έχουν διαφορετικές περιόδους αναφοράς.
      
         (48)  Η παράγραφος 53 της ανακοίνωσης για την αναλυτική αξιολόγηση αναφέρει ότι, βάσει του σεναρίου 2, στις περιπτώσεις που πρέπει να δοθούν αποδείξεις ως προς έναν εναλλακτικό τόπο εγκατάστασης, η εκτίμηση ότι χωρίς την ενίσχυση η επένδυση θα είχε πραγματοποιηθεί σε μια φτωχότερη περιφέρεια (μεγαλύτερη ανώτατη ένταση περιφερειακής ενίσχυσης) ή σε μια περιφέρεια που θεωρείται ότι παρουσιάζει τα ίδια περιφερειακά μειονεκτήματα με την περιφέρεια-στόχο (ίδια ανώτατη ένταση περιφερειακής ενίσχυσης), θα συνιστά αρνητικό στοιχείο κατά τη συνολική στάθμιση των συνεπειών, το οποίο δεν είναι πιθανό να αντισταθμιστεί από άλλα θετικά στοιχεία. Αυτό σημαίνει, συγκεκριμένα για αυτή την περίπτωση, ότι επειδή το Győr έχει υψηλότερη ένταση περιφερειακής ενίσχυσης (δηλαδή θεωρείται λιγότερο ανεπτυγμένο) από την [τοποθεσία 2 σε ενισχυόμενη περιοχή εντός ΕΟΧ που είναι επιλέξιμη για περιφερειακή ενίσχυση σύμφωνα με το άρθρο 107 παράγραφος 3 στοιχείο γ) της ΣΛΕΕ], η [χώρα 1 του ΕΟΧ] δεν θα ήταν σε θέση να χορηγήσει ενίσχυση για την επένδυση αυτή.